Diajar kenyau ari mit anang lungau

BALA nembiak rumah panjai dulu suba nadai pengerindang bukai, kelebih agi maya malam hari.

Kelimpah ari rumah ti endang semampai petang lalu mina bepanggai ba kelita, nya alai enti bisi orang tuai ke ditemu landik bensera, aki tauka ini nya endang diasuh bensera kena nganti mata bala nembiak ngantuk lalu sedia deka nindukka diri.

Cherita jelu enggau pasal sida Keling, sida Kumang meh ensera ti semampai ditusui, semampai dikerindu bala nembiak mayuh.

Seiku aki tuai ke teleba dikumbai Aki Sebu semampai sanggup bekunsi cherita enggau bala kami nembiak. Cherita jelu ti dikerindu nya nyengkaum pasal Pelanduk seduai Jui iya Tekura, pasal sida Badak, sida Gajah sereta sekeda jelu enggau utai idup bukai.

AUM JEKUN DEKA MUNUH MENSIA

Nitih padah niang aki nya menya, bala jelu bisi begelumu ba tebing sungai laban sida berunding ngiga jalai ulih munuh Anak Mensia.  Kebuah pia laban Anak Mensia udah balat ngerusak, ngerusak kampung, ngabiska babas alai sida diau. Genap iku bala jelu enggau utai idup ke bisi datai enggau ngulu aum nya endang diberi awak mansutka penemu ngichaka teulihka akal, awakka ngasi kena malas ulah Anak Mensia.

Bisi sekeda meri penemu terus lalu bisi mega nusui cherita ngarapka cherita nya ulih ngenataika penemu enggau akal kena munuh Anak Mensia. Dataika Buntak Dayung enggau Nyamuk pan sama bisi masuk dalam rintai orang ke becherita tauka nusui ensera.

GINTIR SEMAWA NUSUI CHERITA

Udah nya nyau datai ba gintir Semawa ga diasuh orang nusui cherita.

“Deka aku nusui ensera enti kita ngetu meraung, ngetu baus, ngetu empekak, ngetu inggar,” ku Semawa.

Nyadi hari seiti, ku Semawa, Pelanduk nemuai ngagai Badak. Datai di rumah Badak, nemu iya nadai dia, semina bala anak iya aja. Lelaki tujuh iku, lalu sida ke indu ti agi mit pan tujuh iku mega. Sida menyadi nya benung bemain bejembui ba panas.

Lebuh Pelanduk nanya kini tunga apai sida, anak Badak madah apai sida udah nurun mandi ba sungai semak endur nya.

Benung sida menyadi bejaku enggau Pelanduk, dinga nyau demeram Gajah ke ngulam ba babas enda berapa jauh ari rumah Badak.

Ninga penginggar nyawa Gajah nya, nyau enda nemu agi penakut bala burung lalu ngetu bemunyi. Jelu jangkit pan enda engkeretik, lalu utai bukai semua senyap, bala indu utai pan ngetu terebai. Nyau tegeram magang utai dalam babas.

AJAT PELANDUK MUNUH ANAK BADAK

“Salah tu munsuh!” ku Pelanduk. Jengkau iya terabai, pegai iya sangkuh lalu belabuh ngajat – ajat bunuh.  Ngajat meh Pelanduk dia, ngenjing gila diri, entak ka mua, endit ka belakang ngena kaki chungkir iya nya, biau ka kanan, silat ka kiba, maringka diri ngayuka nyilat ari munsuh.

Chukup langkah ajat dibantai Pelanduk. Peluh pan nyau nelusur dai latak malut kaki. Isi nyau gegitik mata pan nyau gegilik. Malik iya ka belakang, peda nyau betegaring bala anak Badak parai tengah tanah. Nya baru iya nemu diri udah telunjakka bala anak Badak lebuh ke ngajat nya tadi. Nyau rubuh-rubuh pala anak Badak laban tunjing Pelanduk, ke mit sereta tajam.

Meda bakanya, tusah bendar meh ati tudah tuai. “Nama kira aku tu,” ku ati iya din.

Nadai kira bukai, Pelanduk lalu engkechit belanda ngerarika diri ari endur nya ninggalka bangkai bala anak Badak dia. Iya mulaika diri kerumah iya empu. Datai iya din, iya lalu nukung ngiga runding.

Lebuh Badak pulai mandi iya nemu anak iya ke nyau betegaring mati ba sebelah tengah laman. Perening iya tanah ngelingi nya dia, peda iya lunyau laban bekau abi tunjing Pelanduk.

BADAK NAWA PELANDUK NGAGAI PENGULU

Meda bakanya, Badak balat bendar ringat, enda niki kerumah tang lalu terus bedawaka ulah Pelanduk ngagai Pengulu sida. Badak madah Pelanduk udah teindikka bala anak iya lebuh iya ngajat tadi.

“Nyadi bakatu ku nya Pengulu,” ku Badak, “tadi Pelanduk ngajat ba tengah laman rumah aku lalu ngindik semua anak aku lalu parai semua,” ku Badak.

Lama Pengulu enda memunyi, lalu murus-murus ragum iya ti panjai; nya baru iya ngangau Burung Bayan, laban Burung Bayan tu endang sigi penyuruh Pengulu, ngasuh iya madahka Pelanduk.

Pelanduk pan datai ngadap betemu enggau Pengulu ti lalu nanya iya nama kebuah iya munuh anak Badak.

“Akai rai Pengulu,” ku Pelanduk, “ukai penyalah aku nya. Gajah ke demeram madah ka munsuh, kati ku aku enda nyikap diri enggau terabai enggau sangkuh lalu ngajat ngeringka bulu diri. Tekelalu abis ati ke ngajat nya aku ke teindikka anak Badak,” ku Pelanduk.

Ngenung Pengulu ninga saut Pelanduk. Lama iya enda bemunyi lalu murus-murus ragum iya ti panjai, alai iya ngangau Burung Bayan baru, ngasuh ngambi Gajah. Tang lebuh datai dia, Gajah madah diri demeram laban lebuh bejalai nebing sungai meda baya melepung lalu tubuh iya penuh laban senyata. Kumbai iya sedia deka bamuk ngelaban munsuh.

“Meda pia aku lalu demeram ngambika bala jelu bukai lalu sama begau nyendia diri,” ku iya nerang ulah diri ngagai Pengulu.

Ninga bakanya, lalu ditipas Pengulu ga ragum iya empu laban ke bisi ditutu lalat. Iya lalu ngasuh Burung Bayan madahka Baya. Lebuh baya datai dia, Pengulu lalu nanya nama kebuah iya bebendar ngemasukka senyata, ti lalu ngepunka Gajah ngemegau orang mayuh, Pelanduk lalu ngajat sereta lalu tebunuhka semua anak Badak tegal kena indik iya ti ngajat bunuh ngeringka bulu diri nganti munsuh.

Baya pan madah nya ukai penyalah iya. Iya madah tepedaka Tekura nyemerai nengah lansar ari ulu nyan terabai lau ngumbai Tekura nya benung rarika munsuh. Nya meh ngujungka iya empu (Baya) ti lalu ngemasukka senyata.

Ninga nya Pengulu lalu ngasuh Burung Bayan madahka Takura ngasuh datai kia. Enda lama dinga kiak-kiak Burung Bayan madah Tekura udah datai.

Pengulu lalu nanya nama kebuah Tekura nyan terabai ti lalu ngujungka semua utai nya tadi nyadi nyentukka anak Badak parai kena indik Pelanduk ti ngajat bunuh.

“Ukai penyalah aku nya aya Pengulu,” ku Tekura. “Meda Landak bebaring mai berekas sangkuh, kumbai aku rarika munsuh. Lalu japai aku terabai kena aku deka ngetanka diri,” ku iya.

Ninga munyi nya Pengulu lalu minta Burung Bayan madahka Landak ngasuh iya datai kia.

Landak pan lalu datai sereta bulu gemisai bediri nungaPengulu. Iya madah diri lebuh nurun ngirup ke sungai, dia iya tepeda Badak benung ngerembang babas, betaritka randau, ngerebahka kayu lalu manjung ngikak diri madah munsuh ngagai iya.

Ninga nya iya madah diri lalu ngempung sangkuh dua piak jari kena iya ngipa munsuh munyi ti ku Badak nya.

Beduduk ari nya Pengulu chukup ringat lalu merak Badak sereta nganu iya ti ngerembang babas lalu manjung madah munsuh datai. Tang ulah nya chukup bula laban endang nadai munsuh datai ngeruga pengidup sida.

Ninga nya, Rasung lalu nibar jaku. Iya madah lebuh iya duduk ba pun kayu semak tebing sungai, dia iya bisi meda Badak nurun mandi. Iya madah nadai meda munsuh ti ku Badak. Utai ti dipeda Badak nya ayuk iya empu, tang laban Badak tu palui, iya lalu belanda ngerembang babas manjung lalu madah bisi munsuh.

“Nya berita ti bendar aya Pengulu, munyi ke ditusui aku nya,” ku Rasung.

Ninga munyi nya, ringat bendar meh Pengulu, lalu dianu iya Badak.

CHERITA MAPAP

“Nya alai penyalah tu,” ku Pengulu, “ukai penyalah Pelanduk. Tu penyalah nuan empu Badak. Nuan chukup lungau. Nya alai pechara tu tebuai,” ku Pengulu.

“Balat pemapap ensera nya deh,” ku Buntak Dayung.

“Enti mapap ku kita barang iya meh, ga nya naka utai temu aku deka nulung magi kita penemu, meri banding enggau ensera,” ku Semawa. Iya lalu terejun ari dan tapang.

Nyadi bala jelu bukai agi mengkang neruska aum ngiga orang bukai ke bisi nemu ensera tauka cherita ngichaka ulih munuh Anak Mensia ngambika badu ngeruga pengidup sida ba babas, ba kampung.

Oleh TELESA EMPERAN

See author's posts


Bank Rakyat lancar semula Pembiayaan Peribadi-i DivA, Akaun Pelaburan-i Rizq Plus

KUALA LUMPUR: Bank Rakyat kembali menawarkan Pembiayaan Peribadi-i DivA dan Akaun Pelaburan-i Rizq Plus dengan nilai tambah baharu kepada anggotanya.

Menteri Pembangunan Usahawan dan Koperasi Datuk Ewon Benedick berkata inisiatif ini untuk memastikan anggota Bank Rakyat dapat menikmati pelbagai manfaat menerusi penyediaan kemudahan produk dan perkhidmatan yang direka dan dibangunkan khusus untuk anggota, selain daripada manfaat pembayaran dividen.

“Saya percaya keprihatinan Bank Rakyat ini amat selari dengan nilai Malaysia Madani yang mengutamakan kesejahteraan dan kemakmuran masyarakat Malaysia secara menyeluruh.

“Ini sekali gus menunjukkan komitmen dan ihsan Bank Rakyat dalam memastikan kebajikan dan kemakmuran ekonomi anggotanya terus dipelihara,” katanya ketika berucap merasmikan Mesyuarat Agung Tahunan Bank Rakyat 2023 yang menghimpunkan 902 perwakilan individu dan koperasi di seluruh negara, hari ini.

Sementara itu, Pemangku Pengerusi Bank Rakyat Datuk Mohd Irwan Mohd Mubarak berkata pelancaran inisiatif terbaharu ini merupakan langkah proaktif bank dalam menawarkan perkhidmatan kewangan yang komprehensif bagi menghargai kesetiaan dan keyakinan anggota terhadap Bank Rakyat.

Pembiayaan Peribadi-i DivA kali ini menawarkan kadar keuntungan tetap serendah 2.99 peratus dengan jumlah maksimum pembiayaan sehingga RM400,000 dengan tempoh pembiayaan sehingga 10 tahun.

Ketua Pegawai Eksekutif Bank Rakyat Mohammad Hanis Osman pada sidang media berkongsikan anggaran pulangan kompetitif sekitar 2.5 peratus untuk produk Akaun Pelaburan-i Rizq Plus.

Katanya menerusi Akaun Pelaburan-i Rizq Plus, Bank Rakyat menawarkan cabutan khas berjumlah RM69,000 untuk dimenangi oleh 69 orang pemenang sempena ulang tahun Bank Rakyat ke-69 pada tahun ini.

Kempen ini akan berlangsung mulai hari ini iaitu 10 Jun hingga 31 Disember 2023.

Selain berpeluang memenangi cabutan hadiah kempen, anggota turut berpeluang menyertai cabutan Akaun Pelaburan-i Rizq Plus bersama-sama pelanggan lain yang dilaksanakan setiap bulan dengan tawaran hadiah keseluruhan berjumlah RM1 juta dan cabutan istimewa hadiah setengah tahun berjumlah RM100,000.

Keanggotaan terkini Bank Rakyat adalah seramai 812,757 ahli. – Bernama

See author's posts


Pelan utama Belaga diumumkan

BELAGA: Daerah Belaga akan terus dibangunkan dengan kerjasama erat rakyat bersama pemimpin di negeri ini.

Ketua Menteri Datuk Patinggi Abang Johari Tun Openg berkata, Pekan Belaga akan dibangunkan dengan adanya Belaga Town Square nanti.

“Kita akan bangunkan Belaga Town Square tetapi apa yang perlu ialah sebelum ini saya datang datang ke Belaga tidaklah seperti ini ini kerana banyak perubahan pembangunan telah berlaku di di sini,” katanya.

Beliau berkata demikian ketika berucap pada Majlis Pecah Tanah Masjid Daerah Belaga dan Perasmian Waterfront Belaga bertempat di Dataran Belaga, semalam.

Menurutnya, pelbagai pembangunan yang dibawa ke Belaga termasuklah keperluan infrastruktur untuk keperluan rakyat.

“Saya telah naik motosikal dari Kapit ke Nanga Mujung dua minggu lepas dan niat saya hendak naik motosikal dari Kapit ke Belaga”

“Ini bermakna, ia menggambarkan kita hendak membina jalan raya dari Kapit terus ke Belaga” ujarnya.

Tambahnya, pembinaan jalan tersebut juga akan dihubungkan terus ke Bintulu dengan jaringan jalan raya tersebut nanti  bakal menjadi Belaga teletak di tengah-tengah pembangunan iaitu antara Bintulu dan Kapit.

“Kita akan menambah tempat niaga yang disusun dengan baik seterusnya ditambah dengan Belaga Town Square dan ini adalah perancangan kita,” katanya.

Jelas beliau, Sarawak akan terus menikmati pembangunan berterusan di bawah sebuah kerajaan yang stabil.

Oleh Ellie Edward

See author's posts


‘Manuk Pansuh’ hidangan turun temurun

ADUM LIU

MASYARAKAT Iban rumah panjang Sarawak terkenal dengan makanan hidangan lauk yang unik tidak akan mudah pupus ditelan zaman.

Disebut sahaja `Manuk Pansuh` (Bahasa Iban) di Sarawak pasti ramai yang tahu, manuk pansuh ialah bermaksud ayam yang dimasak dalam buluh.

Hidangan manuk pansuh ini adalah begitu terkenal di semua lapisan masyarakat, namun hidangan ini asalnya merupakan salah satu makanan tradisi orang Iban.

Biasanya untuk menghasilkan hidangan ini, ayam tua akan dijadikan sebagai pansuh kerana dikatakan lebih enak.

Bagi mereka yang tidak pernah dan pertama kali untuk cuba membuat pansuh ini, maka ayam kampung adalah paling sesuai dijadikan bahan. Dikatakan bahawa rasa ayam kampung ini lebih enak, apatah lagi jika digabungkan dengan bahan-bahannya seperti serai, halia, garam dan pucuk ubi kayu.

Menurut pakar ayam pansuh, penyediaan bahannya tidak memerlukan bahan perasa lain kerana buluh itu sendiri mengeluarkan aroma enak yang tersendiri.

Setelah bahan-bahan disumbat ke dalam buluh, bahagian atasnya akan ditutup rapi dengan daun ubi kayu.

Secara tradisi, pansuh ini akan dibakar dengan bara api seperti membakar lemang. Kawalan haba juga perlu bagi memastikan buluh tidak terbakar.

Tempoh masa memasak pansuh ini bergantung kepada keadaan apinya tetapi cara menentukan bahan-bahan di dalam buluh sudah masak adalah selepas bahagian atasnya menggelegak dan mengeluarkan aroma harum.

Hidangan tradisi ini sering dijadikan menu utama pada majlis keramaian masyarakat ini di rumah-rumah panjang, terutama semasa sambutan Hari Gawai.

Mereka yang pernah mencuba pansuh yang dimasak secara tradisional ini pasti akan jatuh cinta dengan keenakannya.

Namun ada segelintir generasi hari ini sudah ‘memodenkan’ pembuatan pansuh ini dengan tidak lagi menggunakan buluh, sebaliknya hanya menggunakan periuk nasi elektrik.  Malah ada juga yang sudah mencipta teknik pembakaran moden tanpa menggunakan bara api.

Walau apapun caranya, pembuatan pansuh masih diteruskan sehingga sekarang.

See author's posts


Bandar pandu lalu sambut hari jadi anak yatim

TEXAS: BUKAN sahaja menimbulkan impak ekonomi, Covid-19 turut memberi kesan emosi kepada mereka yang kehilangan orang tersayang susulan penularan pandemik itu.

Itu yang berlaku ke atas seorang kanak-kanak lelaki di Texas, Amerika Syarikat, Raiden Gonzalez, yang kehilangan kedua-dua orang tuanya akibat Covid-19.

Adan Gonzalez III, 33 tahun, meninggal dunia pada Jun sementara isterinya Mariah Salinas, 29 tahun, meninggal dunia pada September.

Anak yang baru berusia empat tahun itu kemudiannya dijaga nenek dan bapa saudaranya, menurut laporan abc7news.

Pada masa sama, akaun GoFundMe ditubuhkan untuk keluarga itu dan sehingga kini kutipan mencecah lebih AS$167,000 (RM68,0942.50) melibatkan sumbangan dari lebih 3,600 orang.

Atas dasar simpati terhadap anak yatim piatu itu juga, kejiranan di San Antonio, Texas mengadakan sambutan hari lahir kelima untuknya Sabtu lalu bagi mengembalikan keceriaannya.

Hari istimewa itu disambut meriah dengan konsep pandu lalu di mana orang ramai datang dari seluruh bandar itu, menaiki lori dan kereta, membunyikan hon dan mengucapkan selamat hari jadi kepadanya dari dalam kenderaan.

Antara yang meraikan termasuk Kelab Trak Texas yang turut memberikan hadiah kepada Raiden, yang juga anak kepada salah seorang pemandu trak berkenaan.

Sebelum majlis bermula, Raiden turut dibawa keliling bandar dengan menaiki jentera bomba.

Menurut salah seorang bapa saudaranya, walaupun di usia muda, kanak-kanak itu sudah memahami mengenai pemergian kedua-dua ibu bapanya.

“Sudah hampir dua bulan adik perempuan saya meninggal dunia. Ia memang suatu yang mencabar. Kami sentiasa berdoa setiap malam untuk keselamatan kami, dan Gonzalez.

“Saya harap majlis hari jadi ini akan menggembirakan dia,” katanya lagi.

Sehingga kini, Amerika Syarikat kekal menjadi negara paling teruk terjejas akibat Covid-19 dengan lebih 13.51 juta kes positif dan 267,000 kematian.-AFP

See author's posts


Malaysia-Brunei secara dasar setuju laksana VTL

BANDAR SERI BEGAWAN: Malaysia dan Brunei secara dasar bersetuju untuk melaksanakan Laluan Perjalanan Lengkap Vaksin (VTL) udara dan darat bagi pergerakan rentas sempadan antara kedua-dua negara, kata Perdana Menteri Datuk Seri Ismail Sabri Yaakob.

Beliau berkata persetujuan itu dicapai hasil perbincangan dengan Sultan Brunei Sultan Hassanal Bolkiah di Istana Nurul Iman di sini hari ini.

Cadangan juga dibuat bagi pelaksanaan empat penerbangan seminggu antara Brunei dan Malaysia apabila VTL dilaksanakan, katanya pada sidang media sebelum mengakhiri lawatan rasmi pertama beliau ke negara ini yang bermula semalam.

Pada masa ini penerbangan antara Kuala Lumpur dan Bandar Seri Begawan hanya dua kali seminggu iaitu pada Rabu dan Jumaat kerana Brunei belum membuka sempadan negara itu berikutan pandemik Covid-19.

Ismail Sabri berkata bagi tujuan itu, kementerian-kementerian yang berkaitan akan meneliti prosedur operasi standard (SOP) bagi melaksanakan inisiatif VTL tersebut.

“Saya minta menteri-menteri berkenaan untuk membincangkan perkara itu pada mesyuarat Kabinet esok agar ia dapat dilaksanakan segera… saya mahu ia disegerakan,” katanya.

Malaysia sebelum ini melaksanakan VTL dengan Singapura dan bersetuju untuk pelaksanaan inisiatif itu dengan Indonesia.

Perdana Menteri berkata selain itu, Sultan Brunei bersetuju pengiktirafan penggunaan MySejahtera dan BruHealth di kedua-dua negara bagi memudahkan integrasi sistem dan penggunaan oleh rakyat Malaysia dan Brunei.

Kerjasama itu juga penting bagi melancarkan pergerakan rentas sempadan rakyat kedua-dua negara, katanya.

Ismail Sabri berkata dengan pengiktirafan itu, MySejahtera dan BruHealth boleh digunakan di kedua-dua negara semasa berada di Brunei dan Malaysia.

Ditanya mengenai pembukaan sempadan Malaysia, Perdana Menteri berkata: “Kita memang ada perancangan untuk buka sempadan (tetapi) 1 Mac mungkin terlalu cepat… mungkin selepas itu”.

Ismail Sabri berkata selain itu, perbincangan antara beliau dan Sultan Hassanal Bolkiah juga tertumpu kepada kerjasama pada era wabak Covid-19 dan pascapandemik.

Beliau berkata Malaysia telah menjemput kerajaan Brunei untuk sama-sama terlibat dalam penyelidikan dan pembangunan (R&D) bagi penghasilan vaksin Covid-19 dan sebagai permulaan Institut Penyelidikan Klinikal (ICR) bersedia untuk bekerjasama dengan pakar-pakar dari Universiti Brunei Darussalam dalam penyelidikan ‘Antibody Response to Covid-19 Vaccines’.

Kerjasama ini akan disusuli secara terperinci oleh agensi-agensi berkaitan di Malaysia dan Brunei, katanya.

Perdana Menteri menyifatkan kunjungan beliau ke Brunei sebagai amat berjaya dan dapat menyelesaikan beberapa perkara yang sebelum ini tertangguh antaranya disebabkan penularan pandemik Covid-19.

Beliau berkata lawatan itu menggambarkan pentingnya hubungan Malaysia dan Brunei bukan hanya sebagai jiran terdekat dan rakan dalam ASEAN, tetapi turut mempunyai hubungan istimewa yang panjang.

“Semasa pertemuan dengan Tuanku Baginda Seri Sultan, perbincangan tertumpu kepada usaha dan inisiatif bagi meningkatkan lagi hubungan istimewa ini ke satu tahap yang lebih tinggi dan komprehensif,” katanya.

Terdahulu Perdana Menteri menghadiri Majlis Minum Petang bersama diaspora Malaysia di Brunei yang dihadiri 120 rakyat Malaysia yang menetap di negara ini.

Terdapat kira-kira 25,000 rakyat Malaysia menetap di Brunei terdiri daripada golongan profesional, ahli perniagaan, penuntut  dan yang bekerja di negara ini.

Berucap pada majlis itu, Ismail Sabri menceritakan perkembangan semasa di Malaysia antaranya situasi politik, bencana banjir yang dialami akhir tahun lepas dan langkah-langkah kerajaan dalam menangani wabak Covid-19.

Pada majlis itu Perdana Menteri menerima sumbangan RM50,000 daripada komuniti Malaysia di Brunei untuk mangsa-mangsa banjir di Malaysia. – Bernama

See author's posts


Maria Rasid Ketua JSJK Sarawak baharu

KUCHING: Timbalan Ketua Jabatan Siasatan Jenayah Komersil (KJSJK) Sarawak, Superintenden (Supt) Maria Rasid dilantik sebagai Ketua Jabatan Siasatan Komersil Sarawak (JSJK) Sarawak.

Beliau menggantikan Supt. Mustafa Kamal Gani Abdullah yang telah menjawat jawatan Ketua JSJK lebih dari tiga tahun dan berakhir semalam.

Mustafa akan menjawat jawatan di Kontinjen Pulau Pinang sebagai Ketua Jabatan Siasatan Jenayah Narkotik dengan berpangkat Asisten Komisioner Polis (ACP).

Majlis Serah Terima Tugas telah berlangsung semalam disaksikan oleh Pesuruhjaya Polis Sarawak, CP Dato’ Aidi Ismail bertempat di Mes Pegawai Kanan IPK Sarawak disini.

Sementara itu, Pesuruhjaya Polis Sarawak CP Dato’ Aidi Ismail dalam ucapannnya turut memuji atas komitmen dan pencapaian Mustafa sepanjang beliau menjawat jawatan tersebut.

Antara kejayaan JSJK Sarawak dibawah Mustafa adalah mencapai kadar pertuduhan tertinggi selama dua tahun berturut-turut iaitu pada 2018 dan 2019.

Aidi turut melahirkan rasa keyakinan beliau di atas kepimpinan yang bakal ditunjukkan Maria selepas ini.

Oleh Zarina Abdullah

See author's posts


Gelagat penyokong undang padah

SAINGAN bola sepak Liga Vietnam antara Hong Ling Ha Tinh dan Hanoi FC semalam terganggu dengan insiden penyokong memasuki stadium melebihi daripada kapasiti yang dibenarkan.

Perlawanan yang berlangsung di Stadium Ha Tinh itu sepatutnya hanya membenarkan 10,000 penyokong iaitu separuh daripada kapasiti penuh stadium berkenaan.

Bagaimanapun, penyokong tuan rumah dilihat mengingkari arahan berkenaan walaupun penganjur hanya menjual 10,000 keping tiket.

Ribuan penyokong bertindak dengan memanjat pagar dan tandas untuk melihat pasukan kesayangan mereka menentang Hanoi FC yang dibarisi bintang Vietnam seperti Nguyen Quang Hai dan Do Hung Dung.

Salah seorang penyokong dilihat pengsan kerana mengalami sesak nafas dan gambarnya sedang dibantu untuk di bawa keluar dari stadium sempat dirakam.

Pada minit ke-20 perlawanan terpaksa dihentikan selepas penyokong yang sudah memenuhi Teres B masuk sehingga tepi padang.

Polis dan pengawal keselamatan terpaksa bertindak menghalang peminat daripada memasuki padang permainan.

Seorang wakil peminat juga dilihat terpaksa menggunakan pembesar suara untuk menenangkan keadaan dan meminta peminat kembali ke tempat duduk penonton, namun tindakannya tidak diendahkan.

Ha Tinh baru saja dinaikkan beraksi di saingan utama Vietnam dengan mereka memulakan aksi musim ini tumpas kepada Viettel dan Nam Dinh.

Selepas 20 minit perlawanan semalam terganggu permainan bersambung dengan peminat masih berdiri di tepi padang berdepan dengan pihak keselamatan.

Perlawanan berakhir dengan kedua-dua pasukan terikat 1-1.-AFP

See author's posts


Hasil Sarawak dijangka RM11 bilion 2023, tertinggi dalam sejarah

KUCHING: Sarawak diunjurkan memungut hasil sebanyak RM11.035 bilion pada 2023, perolehan tertinggi pernah dicatatkan dalam sejarah Bumi Kenyalang.

Premier Sarawak, Datuk Patinggi Tan Sri Abang Johari Tun Openg berkata, hasil tertinggi yang pernah diunjurkan setakat ini, mencerminkan pencapaian relatif kerajaan negeri dalam usaha meningkatkan tabung Sarawak.

“Pendapatan ini diperoleh daripada sumber utama iaitu hasil cukai berjumlah RM5.246 bilion atau 48 peratus.

“Ia terdiri  RM4.195 bilion Cukai Jualan Negeri (SST) di mana RM3.2 bilion adalah dari minyak mentah, gas asli cecair dan produk petroleum lain;  RM850 juta daripada minyak sawit mentah dan minyak isirong sawit mentah;  RM60 juta daripada loteri, RM60 juta produk aluminium, RM22 juta arang batu, manakala baki RM3 juta daripada tayar.

“Selain itu, RM550 juta daripada royalti air mentah; RM287 juta daripada royalti hutan, premium kayu dan tarif dan RM214 juta daripada royalti perlombongan, sewa tanah dan lain-lain,” katanya dalam pembentangan usul Belanjawan Sarawak 2023 pada sidang Dewan Undangan Negeri (DUN) hari ini.

Abang Johari berkata, Sarawak turut memungut hasil daripada hasil  bukan cukai dianggarkan berjumlah RM5.498 bilion atau 50 peratus.

“Ia akan diperoleh daripada sumber utama iaitu RM2.335 bilion pampasan tunai sebagai ganti hak minyak dan gas; RM1.864 bilion  pendapatan dividen; RM650 juta pendapatan faedah; RM400 juta premium tanah; RM120 juta pampasan tunai sebagai ganti duti import dan eksais ke atas produk petroleum dan RM129 juta daripada lain-lain, termasuk lesen, yuran perkhidmatan, permit dan sewa,” katanya.

Dalam pada itu, hasil negeri ini juga adalah dari  resit bukan hasil, yang dijangka berjumlah RM26 juta, terutamanya daripada deposit tidak dituntut, lebihan bayaran diperoleh semula, ganti rugi dan penalti, ganti rugi kerosakan hutan, kompaun lain, dan pelupusan kenderaan dan pemberian dan bayaran balik persekutuan dijangka berjumlah RM265 juta.

Oleh NUR AIN OTSMAN

See author's posts


Verstappen hidupkan peluang pertahan kejuaraan

JUARA dunia Max Verstappen menghidupkan semula peluang untuk mempertahankan kejuaraannya dan memuji pasukan Red Bull yang bangkit semula semalam selepas dia mendahului Sergio Perez dengan kemenangan dominan satu-dua di Litar Ferrari di Grand Prix Emilia Romagna.

Dalam perlumbaan yang berlangsung hujan, pemandu dari Belanda berusia 24 tahun itu melepasi garisan penamat 16.5 saat di hadapan rakan sepasukannya di Red Bull ketika Charles Leclerc dan Ferrari mengharungi hari yang mengecewakan di hadapan sokongan penuh ghairah mereka di Autodromo Enzo e Dino Ferrari.

Leclerc, yang bermula di petak kedua menduduki tempat keenam selepas membuat permulaan yang buruk dan berputar pada pusingan terakhir ketika berada di tempat ketiga membolehkan Lando Norris menduduki tempat ketiga untuk McLaren.

Selepas Arab Saudi, ia merupakan kemenangan kedua Verstappen musim ini yang turut merangkumi dua penarikan diri dan kemenangan ke-22 dalam kariernya.

Dia mengharungi hujung minggu ‘grand slam’ dengan kedudukan petak pertama, kemenangan dan pusingan terpantas serta kemenangan dalam perlumbaan pecut pada hari Sabtu.

Dia naik ke tangga kedua dalam kedudukan kejuaraan di belakang Leclerc, mengurangkan defisitnya daripada 45 mata kepada 27 untuk mewujudkan prospek pertarungan sengit tahun ini antara mereka dan pasukan mereka.

“Ia sentiasa sukar untuk mencapai sesuatu seperti itu, tetapi semalam dan sehari sebelumnya, kami telah melakukannya,” kata Verstappen.

“Dan ia kelihatan seperti hujung minggu yang kuat. Anda tidak pernah tahu dengan cuaca, tetapi saya fikir kami melakukannya dengan sangat baik dan satu-dua ini sangat layak.

“Permulaan adalah sangat penting, tetapi selepas itu, menilai keadaan dan bila untuk menukar kepada tayar licin kerana ketika mendahului  anda perlu sentiasa menentukan rentak.”

Perez berkata dia gembira dapat membawa senyuman kepada pasukan Red Bull.

“Ia benar-benar sengit,” katanya. “Perkara paling penting hari ini adalah untuk tidak melakukan kesilapan kerana dengan syarat ini ia sangat sukar.

“Saya sangat gembira melihat semua orang dalam pasukan saya tersenyum hari ini dan saya gembira untuk Max.”

Norris berkata: “Perlumbaan yang menakjubkan! Hujung minggu yang menakjubkan.

“Saya gembira. Pasukan berhak mendapatnya. Ia adalah campuran keadaan yang sukar, tetapi kami telah dapat memanfaatkannya, saya suka keadaan ini, jadi sentiasa melakukannya dengan baik.”

George Russell menghasilkan pemanduan yang menggembirakan untuk Mercedes untuk menduduki tempat keempat selepas bermula di tempat ke-11, mengetepikan Alfa Romeo kendalian Valtteri Bottas, manakala rakan sepasukan juara tujuh kali Lewis Hamilton menamatkan saingan di tempat ke-13. – AFP

See author's posts


Bayern kehilangan Mueller, Lewandowski

BAYERN Munich boleh mengesahkan gelaran Bundesliga Jerman kelapan berturut-turut hujung minggu ini apabila berhadapan dengan Borussia Moenchengladbach esok di lubuk sendiri tanpa dua penyerang utama Thomas Mueller dan Robert Lewandowski yang digantung perlawanan.

Bayern bakal disahkan sebagai juara dengan kemenangan pada esok sekiranya Borussia Dortmund di tempat kedua tewas di Fortuna Duesseldorf yang diancam penyingkiran.

Senario itu akan membolehkan pasukan Hansi Flick mempunyai kelebihan 10 mata dengan baki tiga perlawanan.

Bagaimanapun, Bayern tanpa Lewandowski, penjaring terbanyak liga musim ini dengan 30 gol, dan Mueller, yang kurang satu daripada menyamai rekod 21 ‘assist’ Bundesliga dalam satu musim.

“Ini menjengkelkan, tetapi kami tidak dapat berbuat apa-apa,” kata jurulatih Bayern, Flick.

Thiago Alcantara kemungkinan akan menggantikan Mueller sementara pemain sayap Serge Gnabry berupaya mengambil tempat Lewandowski di bahagian serangan jika dia cergas setelah kembali daripada kecederaan.

Bayern membuktikan mereka mampu menjaringkan gol tanpa Lewandowski dengan membelasah Hoffenheim 6-0 pada akhir Februari ketika penyerang dari Poland itu mengalami kecederaan.

Mereka hampir mengalami kejutan dalam kemenangan separuh akhir Piala Jerman, Khamis lepas ke atas Eintracht Frankfurt, ketika Danny da Costa menyamakan kedudukan untuk pasukan pelawat sebelum Lewandowski memastikan kemenangan 2-1 dengan gol ke-45 beliau musim ini.

Mueller mengakui Bayern amat letih untuk  bergelut mencatat kemenangan dalam tiga perlawanan pertama mereka dalam tempoh enam hari.

Tetapi mereka masih berusaha untuk mengulangi kejayaan berganda pada 2013 setelah menewaskan Chelsea 3-0 dalam perlawanan pertama pusingan kedua Liga Juara-Juara UEFA sebelum kejohanan ditangguhkan pada pertengahan Mac kerana wabak Covid-19.

Pasukan tempat keempat Gladbach melakar kemenangan mengejutkan 2-1 di Borussia Park ketika kedua-dua pasukan bertemu pada Disember lalu.

Manakala pasukan Marco Rose agak tidak menentu akhir-akhir ini meski berjaya  menewaskan Union Berlin 4-1 di tempat sendiri pada akhir Mei sebelum kalah di Freiburg hujung minggu lalu.

Rose berharap dapat memasukkan penyerang Switzerland, Breel Embolo, dengan pemain berusia 23 tahun itu kembali cergas selepas mengalami kecederaan kecil di pergelangan kaki.

Di kelompok terbawah liga, bekas gergasi, Werder Bremen menghadapi perlawanan penting di Paderborn dalam pertarungan dua pasukan terbawah.

Pasukan Bremwen, Florian Kohfeldt berada enam mata di bawah zon selamat di tempat ke-17 dan kurang tiga mata daripada tempat ‘play-off’ penyingkiran berikutan dua kekalahan berturut-turut di tempat sendiri.

Bremen, yang berada di Liga Juara-Juara satu dekad yang lalu, telah menghabiskan lebih banyak musim dalam divisyen satu Jerman berbanding kelab lain namun mereka kini kesuntukan masa.

“Kami tahu betapa pentingnya permainan ini,” kata penyerang Amerika, Josh Sargent. “Kelab ini mempunyai sejarah yang panjang, dan tidak ada yang ingin mengecewakan pasukan atau bandar raya ini,” katanya.- AFP

See author's posts


Ba’kelalan ransang sektor pelancongan

BA’KELALAN: Tanah tinggi Ba’kelalan memiliki iklim sesuai untuk penanaman buah-buahan oren, avocado, strawberi dan markisa seperti ladang di New Zealand.

Menteri Pelancongan, Seni dan Budaya Malaysia Dato’ Sri Hajah Nancy Syukri dalam siri lawatan kerja ke Ba’kelalan Jumaat lalu mendapati Ba’kelalan juga terkenal dengan pengeluar beras Adan dan Garam Bukit yang berasal dari mata air kawasan tersebut yang setanding dengan garam Himalaya.

Sehubungan itu, beliau amat gembira dengan keunikan dan tarikan yang boleh meransang sektor pelancongan domestik.

“Nahhh, anda tak perlu ke luar negara untuk dapatkan makanan tersebut. Melancong sahaja ke dalam negara dan rancakkan pelancongan domestik,” ujarnya.

Turut sama dalam kunjungan penuh bermakna itu ialah Ketua Setiausaha Kebudayaan, Dato Dr. Noor Zali Hamat, Pengarah Kementerian Pelancongan Sarawak Suriah Charles Buas dan pegawai-pegawai kanan Kementerian Pelancongan Putrajaya.

Oleh Adeng Edrus

See author's posts


Tangani tekanan inflasi

SINGAPURA: Singapura semalam mengumumkan pakej bantuan bernilai S$1.5 bilion (S$1=RM3.174) bagi menyalurkan kemudahan bersasar dan segera untuk kumpulan berpendapatan rendah serta mudah terjejas akibat tekanan inflasi.

Menurut Kementerian Kewangan (MOF) republik itu, pakej yang akan turut memberi bantuan lanjut kepada syarikat-syarikat tempatan bagi transformasi perusahaan dan tenaga kerja, telah diumumkan oleh Timbalan Perdana Menteri merangkap Menteri Kewangan Lawrence Wong.

“Ini bersandarkan langkah-langkah sokongan yang diumumkan dalam Belanjawan 2022 dan April 2022.

“Pakej ini dibiayai menerusi pulangan fiskal yang mengatasi jangkaan untuk tahun kewangan 2021, didorong oleh peningkatan pendapatan akibat pemulihan ekonomi lebih kukuh pada 2021 susulan penurunan perbelanjaan daripada anggaran langkah-langkah menangani Covid-19 seperti varian Omicron yang kurang serius daripada jangkaan.

“Ini juga tidak akan membabitkan pengeluaran seterusnya daripada rizab sebelum ini,” katanya dalam satu kenyataan di sini, semalam.

Menurut MOF, peperangan di Ukraine yang masih berterusan dan sekatan Covid-19 di beberapa negara, telah menjejaskan rantaian bekalan dan melonjakkan harga tenaga dan makanan.

“Faktor-faktor ini telah menyebabkan kenaikan inflasi yang ketara dan melebihi jangkaan di serata ekonomi utama. Malah, inflasi global juga berkemungkinan kekal tinggi untuk beberapa waktu dan terus meningkat sebelum kembali stabil.

“Begitu juga di Singapura, kita perlu bersedia menghadapi kenaikan harga untuk beberapa bulan akan datang, terutama bagi harga tenaga yang berkemungkinan kekal tinggi pada separuh kedua tahun ini,” kata kementerian itu.

Pakej bantuan itu antara lainnya akan menyaksikan kira-kira 1.5 juta rakyat Singapura layak menerima Bayaran Baucar GST Khas sehingga S$300 pada Ogos 2022.

Selain itu, Kredit Utiliti Isi Rumah S$100 akan disalurkan kepada setiap isi rumah bagi membantu mereka menampung bil berkaitan.

MOF berkata, kenaikan harga minyak juga telah meningkatkan kos bagi kebanyakan individu bekerja sendiri yang bergantung kepada kenderaan untuk mencari sumber rezeki manakala larangan eksport ayam hidup dari Malaysia telah menjejaskan mata pencarian rumah sembelih terbabit.

“Kita akan memberi bantuan bersasar kepada kumpulan ini,” katanya.

Sebanyak 11 rumah sembelih ayam Singapura dengan pekerjanya bergantung hidup kepada bekalan ayam hidup, akan diberi pengecualian Levi Pekerja Asing selama sebulan.

“Bantuan ini dapat mengekalkan keupayaan industri itu berikutan larangan eksport terbabit,” katanya.

Pada masa sama, pakej bantuan itu akan membolehkan penyewa utama teksi dan pemandu kereta sewa persendirian, menerima bantuan sekali gus sebanyak S$150 pada Ogos 2022.

Bagi perniagaan, MOF berkata secara amnya, kerajaan akan melaksanakan langkah yang dapat membantu syarikat menangani peningkatan kos tenaga menerusi pembiayaan pelaburan bersama dalam peralatan cekap tenaga.

“Langkah ini lebih mampan dalam membantu perniagaan-perniagaan ini menguruskan kenaikan harga tenaga yang di luar kawalan kita,” katanya.

Satu Geran Kecekapan Tenaga baharu akan membolehkan perusahaan kecil dan sederhana (PKS) tempatan dalam sektor Perkhidmatan Makanan, Pembuatan Makanan dan Runcit mendapat sokongan sehingga 70 peratus bagi menggunakan peralatan cekap tenaga dalam kategori yang telah diluluskan.

“Sektor-sektor ini mengalami impak yang ketara akibat kenaikan harga elektrik serta kesannya terhadap keseluruhan kos perniagaan mereka,” kata MOF.

Menurutnya, bagi membantu perusahaan tempatan menangani kebimbangan mengenai aliran tunai, Skim Pembiayaan Perusahaan – Pinjaman Perdagangan akan dipertingkatkan dengan kuantum maksimum pinjaman dinaikkan kepada S$10 juta daripada S$5 juta mulai 1 Julai, 2022 hingga 31 Mac, 2023.

Kerajaan juga akan terus menyediakan 70 peratus perkongsian risiko bagi skim terbabit sepanjang tempoh berkenaan. – Bernama

See author's posts


Veteran perang berjalan 23 kilometer kutip dana

ACCRA: Seorang veteran Perang Dunia Kedua Ghana berusia 95 tahun sanggup berjalan kaki sejauh 23 kilometer dalam masa seminggu bagi mengumpul dana untuk pekerja kesihatan yang berjuang menentang pandemik koronavirus (Covid-19).

Setiap hari, Joseph Hammond akan berjalan 3.2 kilometer untuk mencapai sasarannya menjelang Hari Afrika yang disambut di ibu negara Accara pada 25 Mei lalu.

Setakat hari ini, Hammond berjaya mengumpul hampir AS$26,000 (RM113,000).

“Saya berjuang dalam peperangan yang berakhir 75 tahun lalu. Sekarang, kita berhadapan dengan peperangan lain yang tidak kelihatan iaitu Covid-19.

“Matlamat saya ialah mengumpul sebanyak AS$613,000 (RM2.6 juta) untuk menyokong veteran yang berisiko dan semua anggota barisan hadapan yang terlibat dalam menghapuskan virus dari Afrika,” katanya.

Difahamkan, Hammond mendapat inspirasi daripada veteran Perang Dunia Kedua, Kapten Tom Moore yang berjaya mengutip dana sumbangan orang ramai berjumlah 33 pound sterling (RM176 juta) untuk Perkhidmatan Kesihatan Kebangsaan (NHS) United Kingdom dengan berjalan 100 pusingan di kebun di rumahnya sebelum ulang tahun kelahiran yang ke-100. – AFP

See author's posts


Tentuka rumah PPR nitihka spesifi kasyen

SIBU: Semua kontraktor ke udah diberi tanggungjawap ngemujurka Program Pengawa Berumah Rakyat (PPR) di Sarawak diasuh nembuka rumah baka timpuh ke udah ditetapka, bekualiti sereta nitihka spesifikasyen.

Menteri Pengawa Berumah enggau Perintah Pelilih Menua (KPKT) Zuraida Kamaruddin madahka, perkara nya beguna amat laban enti nitihka riput audit mayuh amat isu ke enda nitihka kualiti pemansang baka ke udah ditetapka KPKT.

“Aku ngasuh semua kontraktor nitihka semua atur enggau spesifikasyen barang baka ke udah ditetapka KPKT.

“Perkara nya beguna amat laban pengudah sesyen parlimen ke udah, bisi riput audit  nyebut mayuh bengkah projek pengawa berumah KPKT enda nitihka atur lalu iya ngasuh aku asa amat,” ku iya.

Iya mansutka jaku munyi nya maya aum media pengudah Pengerami Nasih Tanah Projek enggau Penemuai Ngagai Taba beserimbai enggau Program PPR Seduan, Sibujaya kena Hari Tiga ke udah.

Zuraida ngasuh semua organisasyen ke dipegai KPKT udah diberi tanggungpengawa meresa sereta meratika pemansang projek dibaruh menteri nya lebih terit agi.

Ku iya, PPR nya siti ari chara dikena perintah nentuka peminta rayat  B40 ba sarawak bisi rumah kediri empu.

“Aku deke berunding enggau perintah nengeri numbuhka komiti ngatur sida ke ngempu rumah PPR enggau naka penyampat berengkah ari rumah nya diserahka.

“Nya dikena nyeliahka sebarang penanggaul ke tau nyadi ngagai semua rumah PPR. Enti komiti nya laun ditumbuhka baka ngena timpuh enam bulan tauka setaun, kandang  endur ngaga rumah nya udah bisi mayuh bengkah penanggul,” ku iya.

Zuraida ngarapka perintah nenegri ngenyampatka pengawa ngisi rumah PPR ba timpuh enam bulan dikena nyelihka sebarang penanggul baka rusak.

“Enti ulih berengkah ari diatu meratika peminta rumah PPR laban pengudah tembu orang ke ngempu rumah terus diau ba rumah nya,” ku iya.

Bisi 461 buah rumah teres PPR seringkat ke udah disediaka enggau mayuh bengkah perengkaguna nyengkaum surau, tadika enggau taska deka digaga.

Pemujur projek nya ba maya ke diatu urung tujuh pesen sereta dipelabaka tembu maya bulan Oktober 2022.

See author's posts


Hari Raya dalam lipatan sejarah Sarawak

Selang beberapa hari lagi kita akan menyambut Hari Raya.  Perayaan ini merupakan salah satu perayaan penting bagi umat Islam di dunia termasuk di Sarawak. Sejak Islam bertapak di Sarawak, amalan meraikan perayaan ini berterusan sehingga ke hari ini.

Semasa Sarawak di bawah pemerintahan keluarga Brooke, amalan harian umat Islam tidak diganggu.  Malahan, umat Islam di Sarawak tetap mengerjakan amalan ajaran Islam seperti mendirikan solat, berzakat, berpuasa dan  belajar kitab suci Al-Quran serta meraikan Hari Raya.

Jikalau hari ini penentuan tarikh mula berpuasa dan bila pula Hari Raya akan diumumkan oleh Penyimpan Mohor Besar Raja-raja,  pada malam berkenaan ramai akan menunggu di depan kaca televisyen untuk mengetahui tarikh bermulanya puasa dan Hari Raya.  Penyebaran maklumat ini mudah melalui media elektronik, yang bukan sahaja melalui television, untuk memberi tahu tentang hari penting tersebut kepada  umat Islam, tetapi juga disampaikan melalui corong-corong radio.  Malahan, media sosial hari ini juga berperanan dalam penyebaran pengumuman ini.

Berbeza daripada keadaan Sarawak pada era pemerintahan Brooke, maklumat tentang pengumuman ini disampaikan dengan cara yang lebih unik. Pada era tersebut, tembakan meriam dilakukan pada sebelah malam apabila anak bulan Syawal kelihatan.  Di Kuching, sebanyak 14 das tembakan meriam akan kedengaran bagi memaklumkan bermulanya Hari Raya.  Oleh kerana saiz Sarawak yang besar, maka setiap kubu di bandar dan pekan utama di Sarawak akan juga turut melepaskan tembakan meriam bagi menandakan Hari Raya.    Manakala di kampung-kampung pula, peranan masjid dan surau penting dalam pemakluman ini.  Beduk akan dipalu di setiap masjid dan surau, menandakan hari penting tersebut. Sementara itu Hari Raya telah dijadikan hari kelepasan am oleh pihak pemerintah Brooke.  Keadaan ini juga berlaku semasa Sarawak di bawah pemerintahan British.

Pada pagi Syawal tersebut juga, umat Islam yang berpakaian berwarna-warni akan pergi ke masjid bagi menunaikan solat sunat Hari Raya.  Manakala malamnya pula, kampung-kampung Melayu diterangi pelita.  Aktiviti ini berterusan sehingga ke hari ini dengan lampu neon yang direka dalam pelbagai bentuk.  Malahan, pada satu ketika, pernah dibuat pesta bertuntung bagi setiap kampung.  Tambahan daripada itu, pintu gerbang yang dihiasai lampu-lampu berwarna-warni dibina di setiap pintu masuk kampung untuk memeriahkan lagi perayaan Hari Raya.

Semasa pemerintahan Brooke ini juga, beberapa acara dan persembahan diadakan di banglo kerajaan untuk menyerikan perayaan tersebut.  Ada juga aktiviti regata diadakan semasa hari raya tersebut.  Aktiviti ‘berjarah’ atau bersalaman semasa bertandang ke rumah rakan untuk merayakan hari raya juga diamalkan.  Orang bukan Islam juga menziarahi rumah rakan Islam mereka termasuklah juga pegawai Barat yang tidak melepaskan peluang untuk berkunjung ke rumah orang Islam pada Hari Raya ini.

Pada awal pemerintahan British di Sarawak, terdapat sedikit perbezaan pendapat dalam kalangan orang Islam berhubungan dengan penetapan tarikh Hari Raya.  Hal ini berpunca dari isu penyerahan Sarawak kepada British yang membawa perpecahan dalam kalangan penduduk Islam di Sarawak.  Bagi yang tidak menyokong penyerahan Sarawak, mereka tidak mengiktiraf pengumuman Hari Raya oleh kerajaan.  Kejadian yang berlaku pada tahun 1947 itu menyebabkan beberapa kawasan di Sarawak menyambut Hari Raya pada tarikh yang berbeza.  Hal ini terjadi kepada penduduk di Bintulu, Oya, Dalat dan Hilir Rejang serta Miri yang meraikan Hari Raya pada hari yang berlainan dengan tarikh yang diumumkan oleh pihak kerajaan.   Namun demikian perbezaan umat Islam dalam hal ini tidaklah serius dan umat Islam tetap menunjukkan ukhwah antara mereka selepas kejadian tersebut.

Dalam aspek hidangan dan jamuan semasa Hari Raya pula, amalan biasa dilakukan adalah membuat kuih-kuih tradisional seperti bahulu, kuih jala dan kuih cincin untuk dijadikan juadah yang dihidangkan kepada tetamu yang datang.  Satu perubahan telah berlaku terhadap hidangan Hari Raya ini apabila munculnya pembuatan kek lapis dalam kalangan masyarakat Melayu Sarawak.   Pengaruh pembuatan kek lapis ini datang dari Indonesia.  Pengaruh penjajah Belanda terhadap sajian penduduk Indonesia membawa kepada pengenalan kek lapis ini yang terus menjalar ke Sarawak.

Fenomena pembuatan kek lapis ini dikatakan bermula pada sekitar tahun 1970-an dan 1980-an di Sarawak.  Kearifan penduduk Sarawak dalam pembikinan kek lapis telah menghasilkan kek-kek moden.  Jikalau dahulu kek-kek tradisional seperti kek belacan, kek buah, kek hati parik, kek pilih kasih dan kek lumut menjadi hidangan semasa Hari Raya, tetapi dekad-dekad lewat 1980-an muncul kek moden dengan menggunakan nama-nama semasa.  Pernah satu ketika apabila Sarawak menganjurkan Sukan Malaysia atau SUKMA muncul pula kek Sukma.  Begitu juga nama-nama seperti kek Awan Nano, kek Holiday Inn, kek Harimau Malaya, kek Diva, kek Sabok Tun Razak dan kek Songket Sarawak.

Tradisi menghidang kek lapis ini semasa Hari Raya berbeza mengikut zaman.  Jikalau dahulu kek lapis ini akan dihidangkan lima hingga lapan jenis kek di meja ruang tamu,  tetapi hari ini pula kek tersebut dipotong bentuk kecil dan diletakkan dalam bekas tertentu bagi menjamu tetamu.  Selain kek, masyarakat Islam di Sarawak, seperti masyarakat di Semenajung Malaysia, akan menghidangkan kari, daging masak hitam dan lemang serta ketupat semasa Hari Raya.  Selain itu, orang Sarawak dan juga di Brunei terkenal dengan kelupis.  Makanan berasaskan beras pulut yang dikukus itu, memang terkenal dan salah satu identiti tersendiri penduduk Sarawak.

Salah satu lagi tradisi semasa perayaan Hari Raya ini ialah menghidangkan air berkarbonat.  Sebelum Syawal tib,a kedai-kedai akan menjual air berkarbonat dalam bentuk tin dan botol.  Pelbagai jenis perisa dari oren hingga strawberi dijual kepada pelanggan.  Bila tradisi ini bermula agak sukar dikenal pasti.  Namun demikian, industri pembuatan air berkarbonat ini telah ada semasa zaman sebelum Sarawak merdeka lagi.  Kilang-kilang pembuatan air berkarbonat telah muncul dan kemungkinan menyumbang kepada tradisi air berkarbonat atau biasa dikenali oleh penduduk Sarawak sebagai air tin.

Begitulah serba sedikit catatan saya mengenai sejarah mengenai Hari Raya di Sarawak yang penuh warna-warni.  Akhir sekali saya mengucapkan selamat menyambut Hari Raya kepada semua umat Islam.  Maaf zahir dan batin.

Dr. Suffian Mansor adalah pensyarah kanan dan Ketua Program Sejarah di Universiti Kebangsaan Malaysia.

See author's posts


Program PLF, inisiatif kerajaan bantu rakyat pedalaman

PROGRAM pendidikan  Literasi Fungsian (PLF) di Jabatan Kemajuan Masyarakat

( KEMAS ) telah bermula pada tahun 1961 dengan dimulakan melalui penubuhan Bahagian Pelajaran Dewasa di Semenanjung Malaysia.

Menurut Pegawai KEMAS Marudi, Hamisah  Saadi pada tahun 1963 kelas ini diperluaskan ke Sabah dan Sarawak.

Bermula tahun 2010, Unit Literasi Kemas telah mengambil inisiatif dengan memperkenalkan program “Outreach PLF yang dikenali sebagai “Literasi For Adults Skill” (LEADS) dengan melantik anak tempatan sebagai tenaga pengajar.

Tenaga pengajar ini akan dilatih sebelum memulakan bagi memastikan mereka benar-benar bersedia dan memahami penggunaan modul yang akan digunakan di dalam kelas.

Bagi memastikan sasaran Kemas dalam pembasmian buta huruf, kelas Pendidikan Literasi Fungsian versi 2.0  PLF2.0  telah diperkenalkan pada tahun 2015, manakala sesi pengajaran dan pembelajaran di kelas PLFV2.0 ini diambilalih oleh Pemaju Masyarakat Tabika.

Bagi Tahun 2021, Bahagian Pembangunan Komuniti telah menetapkan pembukaan kelas sebanyak 30 buah kelas LEADS dan 70 buah kelas PLF 2.0 dengan sasaran peserta seramai 900 orang di seluruh Sarawak.

Jelas Hamisah, bagi memberikan penghargaan kepada para peserta kedua-kedua program ini, hanya peserta yang berjaya menamatkan kelas ini sahaja akan diberikan sijil penyertaan oleh pihak KEMAS.

Ia bagi menghargai dan meraikan kejayaan mereka yang berjaya menamatkan kelas selama tiga bulan untuk kelas LEADS dan dua tahun untuk kelas PLF hakiki.

Bagi  pencapaian KEMAS Baram pada tahun 2021,  kuota pembukaan kelas LEADS hanya sebuah kelas sahaja iaitu kelas LEADS Rumah Julau Sungai Kelabit Atas Beluru Bakong dengan jumlah peserta 15 orang dan kelas PLF Hakiki sebanyak enam buah kelas iaitu  PLF Kampung Dagang, PLF Kampung Pemindahan dan  PLF Sungai Selejau dengan jumlah  peserta seramai 30 orang di bawah didikan kakitangan KEMAS yang terlatih iaitu Cikgu Siti Salmah, Cikgu Rita dan Cikgu Ros.

Lanjutan daripada itu pihak KEMAS juga amat mengalu-alukan kepada semua Ketua Kaum untuk bekerjasama denghan  bagi membantu mengenalpasti penduduk kampung sekeliling yang tercicir dari sekolah yang berusia 40 tahun sehingga 60 tahun ke atas dan masih lagi belum menguasai aspek membaca, belum kenal nombor-nombor dan belum mampu menulis,  lebih-lebih lagi dalam era digital yang kini amat menekankan penggunaan internet yang lebih pantas dan sebagainya.

Dalam pada itu menurut beliau sebagai langkah dan inisiatif kerajaan ingin membantu rakyat pedalaman agar sejajar dengan kemajuan negara-negara lain yang sudah lebih jauh ke hadapan.

See author's posts


APMM gagalkan cubaan seludup keluar syabu

JOHOR BAHRU: Agensi Penguatkuasaan Maritim Malaysia (APMM) Johor menggagalkan cubaan menyeludup keluar dadah disyaki syabu, seberat 3.2 kilogram dianggar bernilai RM160,000, dengan penahanan seorang penghantar dadah di perairan Tanjung Piai, Pontian, dua hari lepas.

Pengarah Maritim Johor Laksamana Pertama Maritim Aminuddin Abdul Rashid berkata, lelaki tempatan berumur 38 tahun dan menyamar sebagai nelayan itu, ditahan pada 3.30 pagi oleh anggota APMM yang melakukan rondaan Op Benteng Laut, di perairan itu.

Katanya, ketika ditahan, suspek yang telah berkeluarga dan tinggal di Gelang Patah, dipercayai sedang dalam perjalanan ke Pulau Nipah, Indonesia, melalui kawasan Pendas, Gelang Patah, untuk menghantar dadah sambil berpura-pura sedang merawai (menangkap ikan) di perairan berkenaan.

“Lelaki itu cuba membuang beberapa tong plastik dari bot fiber dinaikinya ke dalam laut, selepas menyedari dia dihampiri bot peronda APMM, di kedudukan kira-kira 3.8 batu nautika tenggara Tanjung Piai,” katanya kepada pemberita di sini, semalam.

Menurut Aminuddin, menerusi pemeriksaan yang dilakukan, anggota APMM berjaya menemukan beberapa tong plastik yang disorok di bawah tempat duduk lelaki itu, yang mengandungi beberapa bungkusan plastik serbuk kristal, dipercayai dadah jenis syabu dan dipercayai dadah itu adalah untuk pasaran Indonesia kerana harganya meningkat tiga kali ganda, daripada harga di negara ini.

“Lelaki itu dipercayai menerima dadah berkenaan daripada seseorang dan hanya menghantar ke Pulau Nipah, untuk diserahkan pula kepada orang lain.

“Dia dipercayai aktif dalam aktiviti tersebut sejak 2012 dan menerima wang pendahuluan penghantaran antara RM2,000 dan RM4,000,” katanya, sambil menambah siasatan awal turut mendapati terdapat sejumlah besar wang turut didepositkan ke dalam akaun bank lelaki itu, yang dipercayai hasil aktiviti berkenaan.

Aminuddin berkata, lelaki terbabit yang positif dadah jenis syabu kini disiasat mengikut Seksyen 39B Akta Dadah Berbahaya 1952, manakala bot fiber, enjin sangkut 60 kuasa kuda, serta sebuah kereta Toyota miliknya, turut dirampas.

Sehubungan penahanan itu Aminuddin berkata, agensi tersebut kini sedang menjalankan siasatan lanjut untuk mengetahui sumber dadah itu diperolehi, dan dalam masa sama, menasihati orang ramai khususnya komuniti nelayan, supaya bekerjasama terhadap APMM dengan menyalurkan maklumat ke Pusat Operasi Maritim Negeri Johor, di talian 07-2199404.– Bernama

See author's posts


AirAsia berada pada kedudukan baik

KUALA LUMPUR: AirAsia Group berada dalam kedudukan yang baik untuk menghadapi krisis pandemik Covid-19, disokong oleh kedudukan tunainya serta kekuatan dan nilai jenama, menurut Brand Finance.

Perunding penilaian jenama bebas itu baru-baru ini mengeluarkan laporan tahunannya mengenai jenama syarikat penerbangan paling berharga dan kukuh – the Brand Finance “Airlines 50” for 2020.

Pengarah Urusan Brand Finance Asia Pasifik, Samir Dixit berkata AirAsia adalah salah satu daripada 30 jenama syarikat penerbangan global yang dijangkakan dapat bertahan mengharungi krisis Covid-19.

“Walaupun terdapat beberapa jenama yang mempunyai pertumbuhan nilai jenama yang positif, AirAsia menempatkan kedudukannya sebagai pesaing kuat dengan beberapa jenama terbaik di dunia.

“Ini sudah pasti boleh dikaitkan dengan konsistensi pengalaman jenama dan usaha membina jenama oleh AirAsia kepada semua pelanggan dan pemegang kepentingan yanh lain,” katanya dalam satu kenyataan semalam.

AirAsia adalah satu-satunya syarikat penerbangan tambang rendah ASEAN yang disenaraikan, dengan pertumbuhan dalam nilai jenama sebanyak 15.5 peratus tahun ke tahun, tertinggi di Asia dan kedua tertinggi antara semua syarikat penerbangan global, menjadikannya satu daripada 25 jenama syarikat penerbangan paling berharga di dunia.

Menurut kedudukan 10 Jenama Paling Kukuh dalam laporan itu, AirAsia mempunyai peningkatan dalam nilai jenama tahun ke tahun tertinggi dan merupakan satu daripada empat jenama syarikat penerbangan di dunia yang mempunyai penarafan AAA+, berdasarkan pelaburan pemasaran, kesetiaan, mesra pelanggan, kepuasan kakitangan dan reputasi korporat.

Dalam perkembangan lain, Samir berkata krisis Covid-19 yang berlaku sekarang merupakan ancaman berbahaya kepada syarikat penerbangan dan tidak mudah untuk diuruskan, memandangkan syarikat penerbangan akan bertungkus-lumus untuk mendapatkan kembali permintaan yang merosot dan boleh kehilangan sehingga 20 peratus keseluruhan nilai jenama.

Sementara itu, Presiden Kumpulan AirAsia (Airlines) Bo Lingam berkata pelanggan akan sentiasa menjadi keutamaan syarikat penerbangan itu.

“Kami tidak akan berhenti untuk selalu meletakkan pelanggan kami sebagai teras dari setiap keputusan yang kami buat untuk memastikan kami memberikan nilai terbaik untuk pengalaman perjalanan udara,” katanya.

Minggu lepas, syarikat penerbangan itu menyambung semula penerbangan domestik yang dijadualkan di Malaysia dan Thailand, dengan kawalan kesihatan yang ketat dan protokol penjarakan sosial dilaksanakan dalam mematuhi peraturan setelah melalui tempoh berehat berikutan pandemik Covid-19.

Ia berkata penyambungan semula perkhidmatannya di Filipina, Indonesia, India dan juga Jepun akan dilakukan segera dan akan melibatkan destinasi antarabangsa lain setelah keadaan global bertambah baik dan kerajaan menghentikan sekatan perjalanan dan sempadan. – Bernama

See author's posts


Rayuan BPN perlu kemuka bukti hilang kerja

KUALA LUMPUR: Pemohon Bantuan Prihatin Nasional (BPN) boleh membuat rayuan untuk pertimbangan semula dengan mengemukakan dokumen sokongan yang membuktikan kehilangan pekerjaan atau pengurangan pendapatan, kata Lembaga Hasil Dalam Negeri Malaysia (LHDN).

Dalam satu kenyataan semalam, LHDN berkata rayuan boleh dibuat melalui e-mel kepada LHDN (rayuanbpn@hasil.gov.my) atau hadir di mana-mana pejabat LHDN.

“Bagi permohonan yang ditolak atas alasan lain, termasuk pemohon/pasangan mempunyai syarikat yang berdaftar dengan Suruhan Syarikat Malaysia (SSM), pemohon juga boleh membuat rayuan dengan mengemukakan dokumen sokongan yang menunjukkan jumlah pendapatan terkini,” katanya.

Menurut LHDN, antara sebab utama permohonan ditolak adalah kerana pemohon mempunyai pendapatan yang melebihi syarat BPN. Pelbagai sebab lain termasuk tidak mematuhi syarat tertentu seperti kelayakan umur, status pelajar sepenuh masa dan lain-lain, katanya.

“Contohnya, terdapat 240,465 permohonan diterima daripada pelajar sepenuh masa sedangkan mereka tidak layak mendapat BPN, kerana telah layak mendapat RM200 menerusi bantuan pelajar institusi pengajian tinggi secara sekali sahaja.

“Kerajaan juga menerima aduan antara permohonan yang ditolak adalah daripada pemohon yang telah kehilangan pekerjaan atau mengalami pengurangan pendapatan yang ketara baru-baru ini,” katanya.

Perdana Menteri Tan Sri Muhyiddin Yassin, semasa menyampaikan perutusan khas Ahad lepas, berkata Menteri Kewangan Tengku Datuk Seri Zafrul Tengku Abdul Aziz telah bersetuju untuk melanjutkan tempoh rayuan permohonan BPN sehingga 31 Mei, 2020.

Bersetuju dengan pengumuman Perdana Menteri Ahad lepas, LHDN berkata pejabat LHDN akan dibuka bermula 11 Mei 2020, atau 12 Mei 2020 (berdasarkan hari bekerja di setiap negeri) bagi menerima rayuan tersebut.

“Rayuan akan diberi pertimbangan yang sewajarnya bagi memastikan mereka yang menepati syarat BPN akan menerima bantuan tersebut,” katanya.- Bernama

See author's posts


KUCHING TERBAKAR

CARPENTER Street, Kuching.

KEBAKARAN sesebuah bandar dalam sejarah merupakan fenomena yang sering berlaku.  Pada tahun 587 sebelum masihi Jerusalem pernah terbakar. Begitu juga kebakaran berlaku di Constantinople pada tahun 532 kerana pemberontakan. London mengalami masalah sama pada tahun 1666 berpunca daripada percikan dari ketuhar pembuat roti.

Dalam sejarah Sarawak peristiwa kebakaran ini juga pernah berlaku. Kuching, misalnya, tidak terkecuali daripada masalah kebakaran ini. Pada 20 Januari 1884 merupakan detik penting dalam sejarah Kuching apabila berlaku satu kebakaran besar berlaku di bandar tersebut.

Permulaan Kebakaran

Kebakaran di Kuching ini bermula pada jam 1.15 pagi. Ketika itu ramai penduduk Kuching diulit mimpi malam. Satu isyarat amaran telah dibunyikan yang mana menyebabkan penduduk Kuching sedar akan kejadian yang berlaku. Penduduk awam terdiri daripada pelbagai kaum termasuk datu-datu Melayu telah datang untuk memberi bantuan.

Permulaan kebakaran ini bermula dari rumah kedai di Carpenter Street. Kebakaran ini merebak dengan cepat. Keadaan ini semakin marak kerana rumah-rumah kedai yang dibina di bazaar tersebut diperbuat daripada kayu. Manakala tiupan angin ke deretan kedai menyebabkan kebakaran ini semakin bertambah marak. Kebakaran ini sukar dikawal dan merebak pula ke China Street dan Bishopsgate Street.

Manakala api yang besar itu pula menyeberangi kedai-kedai bertentangan dengannya.  Dalam masa yang singkat ketiga-tiga jalan tersebut telah diselubungi dengan api yang menyala.

Main bazaar yang berdekatan dengan kawasan kebakaran itu juga tidak terkecuali daripada kebakaran tersebut. Dua rumah kediaman saudagar Cina iaitu Seng Keng dan Kong Wan juga dijilat api semasa kebakaran itu berlaku.

Api kemarakan daripada kebakaran itu juga hampir menuju ke pejabat-pejabat kerajaan.  Pada masa itu kedai firma terbesar orang Cina iaitu Ghee Soon & Company telah terkesan dengan kebakaran ini. Antara kedai milik syarikat ini yang mengalami kemusnahan daripada kebakaran ini ialah kedai candu, arak dan perjudian. Bebola candu, wain putih (champagne) dan peti wang merupakan barang yang musnah akibat kebakaran tersebut.

Hujan

Kebakaran yang berlaku ini cuba dipadamkan oleh pihak bomba diketuai oleh Pemangku Superintendent Polis, Awdrey.  Namun demikian usaha mereka ini gagal mengawal keadaan dan api semakin marak seolah-olah akan membakar keseluruhan bandar Kuching.

Manakala orang awam dan bomba bersama-sama membantu menyelamatkan mangsa yang terlibat dalam kebakaran. Mereka juga membantu mengeluarkan barang-barang daripada kedai-kedai tersebut.

Keadaan mula terkawal apabila hujah mula turun di sebelah pagi. Hujan ini membantu dan mengelak kebakaran tersebut menjadi lebih serius dan mengancam keselamatan Kuching.    Kebakaran itu benar-benar reda dan padam sekitar jam 6 pagi. Hal ini menunjukkan bahawa kejadian kebakaran itu memakan masa yang panjang.  Selama kira-kira lima jam kebakaran itu telah membakar hampir keseluruhan bandar Kuching menjadi abu.

Pihak kerajaan Brooke juga bertindak cepat membantu mangsa-mangsa kebakaran ini selepas kejadian tersebut.  Beberapa rumah atap sementara dibina untuk mangsa yang kehilangan rumah kediaman mereka.

Kerugian Harta Benda

Kebakaran yang membakar tiga jalan di Kuching itu menyebabkan kemusnahan besar kepada kedai-kedai yang dibina di jalan-jalan tersebut. Sebanyak 132 rumah kedai pula telah musnah akibat kebakaran tersebut.

Ada yang menyatakan bahawa sebanyak 190 rumah kedai yang musnah. Keadaan di Carpenter Street, China Street dan Bishopsgate Street amat menyedihklan kerana kesemua harta benda di kawasan tersebut telah musnah.

Rumah baharu kepunyaan Law Ken Wat terletak di Nochi Road juga tidak dapat diselamatkan. Dalam kejadian kebakaran ini tidak dilaporkan tentang kehilangan nyawa.  Hanya barang-barang yang musnah seperti dinyatakan tadi.

Penjarahan

Satu keadaan yang tidak sepatutnya berlaku semasa kebakaran tersebut ialah terdapat pihak-pihak tidak bertanggung jawab untuk mencuri dan menjarah harta benda mangsa kebakaran. Hal ini mudah berlaku kerana keadaan yang panik dan kelam kabut menyebabkan peluang ini terbentang luas bagi penjarah.

Memudahkan penjarah ini untuk melakukan penjarahan ini adalah apabila pihak pekedai dan peniaga di kawasan tersebut membaling barang-barang mereka keluar rumah.  Tindakan membaling barang-barang ini adalah cubaan untuk menyelamat barang mereka tetapi hal ini diperhati oleh pihak penjarah untuk mencuri barang-barang tersebut.

Ada juga penjarah ini berpura-pura baik untuk membantu mangsa kebakaran. Mereka menawar untuk membawa barang-barang tersebut termasuk barang berharga dari rumah terbakar.  Apabila mereka mendapat kepercayaan ini maka cepat-cepat mereka memuatkan barangan ini ke dalam perahu mereka.  Selepas itu perahu tersebut dikayuh dengan pantas untuk mengelak daripada aktiviti mereka disedari oleh orang ramai.

Amat menyedihkan didapati ada segelintir penduduk setempat dan kuli-kuli yang terlibat dalam penjarahan ini. Usaha Kounsel Residen, F. O. Maxwell, Awdrey, Hardie dari Borneo Company Limited dan E. J. Smith dari syarikat yang sama bersama-sama dengan penduduk bangsa Eropah dan orang Melayu berjaya menyelamatkan perkara penjarahan ini semakin berleluasa.

Pihak polis juga mengambil iniasatif untuk menangkap mereka yang telah menjarah semasa kebakaran. Beberapa orang telah ditangkap dan dibicarakan atas kesalahan menjarah ini.

Pembinaan Semula

Kebakaran ini membuatkan kerajaan Brooke memikir semula langkah terbaik menghalang perkara ini berulang. Oleh kerana itu Raja Charles Brooke mengarahkan bahawa untuk masa depan semua kedai di Kuching perlu dibina menggunakan batu-bata. Sebarang pembinaan berasaskan kayu tidak lagi dibenarkan.

Pembinaan semula rumah-rumah kedai di Kuching telah dimulakan secepat mungkin.  Dalam tempoh dua tahun sahaja telah terdiri rumah-rumah kedai tersebut di kawasan terbakar.  Sebanyak kira-kira 70 buah rumah kedai dibina pada tahun 1885 dan selebihnya dibina pada tahun berikutnya.

Kebakaran ini merupakan salah satu proses urbanisasi yang mencabar bagi sebuah bandar yang baharu sahaja berkembang seperti Kuching. Pertambahan penduduk dan peningkatan aktiviti ekonominya yang mengembang Kuching sebagai sebuah pusat peniagaan dan pentadbiran.

Namun demikian perkembangan perbandaran ini diuji dengan pelbagai dugaan.  Kebakaran pada tahun 1884 inilah contoh dugaan yang amat getir bagi penduduk Kuching untuk menyelamatkan Kuching daripada menjadi abu.

Sikap gigih penduduk Kuching menghalang hal ini berlaku dengan kerukunan penduduknya yang terdiri daripada pelbagai kaum telah bersama-sama menyelamatkan bandar Kuching.  Kegigihan mereka ini jugalah yang membina semula Kuching sebagai sebuah bandar (bandar raya) yang makmur dan maju hingga ke hari ini.

Dr. Suffian Mansor adalah Pengerusi Pusat Kajian Sejarah, Politik dan Hal Ehwal Antarabangsa, Universiti Kebangsaan Malaysia.

See author's posts


Malaysia kecam tindakan pelawak Singapura

KUALA LUMPUR: Menteri Luar Datuk Seri Dr Zambry Abdul Kadir meluahkan rasa  kesal dan mengecam tindakan wanita bernama Jocelyn Chia melalui rakaman videonya yang secara jelas memperlekeh Malaysia serta mempersenda tragedi yang pernah melanda negara.

Zambry dalam kenyataan malam tadi berkata, tindakan itu langsung tidak menunjukkan sensitiviti dan empati terhadap rakyat Malaysia serta keluarga mangsa tragedi.

“Video ini juga jelas menggambarkan perilaku yang sangat bertentangan dengan nilai-nilai ketimuran negara Asia yang sememangnya terkenal dengan adab dan tatasusila.

“Saya percaya ini bukanlah pendirian atau tindakan yang diterima oleh mana-mana negara, apatah lagi menggambarkan pendirian rasmi mana-mana kerajaan,” katanya.

Beliau berkata sebarang bentuk tindakan atau cubaan seperti ini diharap dapat dihentikan bagi memastikan rasa hormat pada mana-mana negara terus dipelihara.

Terdahulu tular di media sosial satu klip video memaparkan seorang pelawak wanita dari Singapura memperlekeh Malaysia dalam satu persembahan komediri bertajuk ‘Singapore vs Malaysia’ yang diadakan di New York, Amerika Syarikat, baru-baru ini.

Pelawak itu antaranya mengeluarkan kenyataan termasuk jenaka keterlaluan yang menyentuh mengenai kehilangan pesawat Malaysia, MH370 yang dikatakan ‘tidak mendarat’. – Bernama

See author's posts


Johnson ikrar lindungi wanita

LONDON: Perdana Menteri Boris Johnson berikrar akan mengambil tindakan sewajarnya bagi melindungi wanita selepas seorang wanita ditemui mati dalam perjalanan pulang ke rumahnya awal bulan ini.

Beliau turut berjanji akan mengkaji kawalan polis selepas seorang anggota pasukan keselamatan itu dilihat bergelut dengan seorang peserta wanita yang menyertai demonstrasi bagi membela kematian mangsa.

“Sama seperti orang lain yang menyaksikannya, saya berasa amat bimbang dan prihatin dengan rakaman insiden yang berlaku di Clapham Common pada malam Sabtu,” katanya.

Johnson yang akan mempengerusikan mesyuarat berhubung jenayah itu berkata, polis London dan badan pemantau boleh melaksanakan kajian berasingan dalam cara menangani tunjuk perasaan yang berlaku.

Sementara itu, Ketua Polis London, Cressida Dick, yang berdepan tuntutan supaya meletakkan jawatan berkata pegawainya berada dalam kedudukan yang amat berbahaya.

“Mereka cuba menerangkan kepada peserta demonstrasi, meminta mereka supaya bersurai. Ramai yang patuh arahan polis namun ada segelintir daripada mereka enggan berbuat demikian,” katanya.

Seorang pegawai polis kanan, Helen Ball, berkata polis bertanggungjawab untuk menjaga keselamatan orang ramai.

“Ratusan orang berhimpun tanpa ada penjarakan fizikal dan berisiko menyebarkan virus Covid-19,” katanya.

Sarah Everard ditemui mati beberapa hari selepas dilaporkan hilang pada 3 Mac lalu. Susulan penemuan mayat mangsa, seorang anggota polis didakwa atas kesalahan menculik dan membunuh wanita terbabit.

Ekoran kejadian itu, kumpulan Reclaim These Streets menganjurkan tunjuk perasaan bagi menuntut pembelaan di atas kematian mangsa walaupun perhimpunan itu tidak dibenarkan kerana perintah sekatan untuk mengekang penularan Covid-19. – AFP

See author's posts


Program ‘Charity Ride’ bantu mangsa kebakaran

ENGKILILI: Sejumlah 30 ahli kelab motorsikal berkuasa tinggi dari wilayah tengah dan selatan Sarawak telah mengadakan Program ‘Charity Ride’ ke Rumah Panjang Nanga Rasau di sini, baru-baru ini.

Kesemua ahli-ahli berkenaan datangnya dari Krian Bikers Saratok, Kelab Simple Bikers Sarikei, SPDC, PDR SRI AMAN, Monkey Rider Community, Lanun Rider MC Sibu. Highwaymen Legacy dan Antu Jalai.

Tujuan utama program berkenaan diadakan adalah untuk menyerahkan sumbangan kewangan berjumlah RM1,080 bagi kegunaan keluarga mangsa yang terlibat dalam kejadian kebakaran Rumah Panjang Nanga Rasau pada 15 September lepas.

“Charity Ride ini adalah merupakan program yang tidak asing lagi dalam kalangan penunggang motorsikal di dalam negeri ini dengan salah satu tujuannya adalah untuk membantu komuniti penduduk yang ditimpa pelbagai jenis kesusahan.

“Justeru, adalah menjadi harapan kami agar sumbangan para ahli ‘bikers’ yang disampaikan menerusi program ini dapat membantu meringankan bebanan keluarga mangsa kebakaran di sini kelak,” kata Presiden Kelab Krian Bikers Saratok, Robin Patrick Lamit.

Robin menerusi program tersebut juga mengucapkan setinggi-tinggi penghargaan kepada semua ahli kelab yang terlibat dalam menjayakan program ini dan berharap agar ia dapat diadakan semula pada masa akan datang.

Sementara itu Setiausaha Kelab Krian Bikers Saratok, Jason James Bundang berkata, Program ‘Charity Ride’ ini adalah salah satu cara pihaknya untuk mendekatkan ahli muda terhadap peranan dan tanggungjawab terhadap komuniti penduduk di negeri ini.

“Berlandaskan slogan ‘Ride, Respect, Responsible,’ yang saya selalu utarakan selama ini, kini aktiviti ‘ride’ sambil beramal telah pun dijadikan satu ‘trend’ oleh ahli-ahli kelab penunggang motorsikal sehingga sekarang.

“Atas sebab ini, saya menyeru lebih ramai belia untuk mengambil bahagian dalam sukan rekreasi permotoran agar mereka dapat melakukan kerja amal terhadap komuniti penduduk di kawasan masing-masing,” kata beliau.

Turut menyumbang dalam Program ‘Charity Ride’ berkenaan adalah Kembara Amal Bakti Sarawak.

Oleh Valentine Ngumbang

See author's posts


MEDAC bangunkan aplikasi ‘pasaran atas talian’

KUCHING: Satu aplikasi ‘pasaran atas talian’ akan dibangunkan oleh Kementerian Pembangunan Usahawan dan Koperasi (MEDAC) untuk memudahkan usahawan memasarkan produk mereka di bawah satu bumbung.

Menterinya, Dato’ Sri Dr. Wan Junaidi Tuanku Jaafar berkata, sekiranya aplikasi ini berjaya, para usahawan tidak perlu mengakses dan mempromosikan produk mereka di Lazada, Shopee atau Alibaba.

“Caj yang dikenakan oleh pihak berkenaan sangat tinggi. Seandainya projek ini berjaya, maka akan memudahkan usahawan untuk mendapatkan keuntungan lebih besar,” katanya.

Beliau berkata demikian pada sidang media selepas menghadiri Program Bicara Ilmu ‘Jana Pendapatan dengan Aplikasi Smartphone’ di Bangunan Koperasi Pembangunan Bako Kuching Berhad, Kampung Bako Hulu, semalam.

Tambahnya, ahli koperasi boleh berkumpul di bawah satu bumbung di dalam aplikasi berkenaan.

“Projek aplikasi ‘pasaran atas talian’ ini  masih dalam kajian dan akan diuar-uarkan sekiranya sudah siap sepenuhnya nanti,” ujarnya.

Jelasnya, semenjak bulan Mac (ketika bermulanya pandemik Covid-19), satu lonjakan baharu berlaku iaitu penggunaan perniagaan atas talian meningkat dengan mendadak.

“Usahawan kini semakin sedar dengan penggunaan pemasaran atas talian seperti aplikasi WhatsApp, instagram dan facebook,” katanya lagi.

Wan Junaidi mendorong lepasan graduan supaya berjinak-jinak dengan bidang keusahawanan kerana bidang ini memberi keuntungan yang lebih besar.

“Lepasan graduan jangan hanya berfikir untuk bekerja sebagai penjawat awam. Hal ini kerana, gaji menjadi usahawan lebih besar berbanding penjawat awam,” tegasnya.

Oleh Nur Ain Otsman

See author's posts


Dasar pelaburan baharu dibentang kepada Kabinet

KUALA LUMPUR: Kertas Kabinet mengenai dasar pelaburan negara yang baharu untuk menarik lebih ramai pelabur berkualiti ke negara ini akan dibentang kepada Kabinet hari ini (21 April), kata Menteri Kanan merangkap Menteri Perdagangan Antarabangsa dan Industri Datuk Seri Mohamed Azmin Ali.

Beliau berkata, dasar baharu itu dirangka dalam usaha menjadikan Malaysia sebagai negara berpendapatan tinggi dan dijangka dilaksanakan serta-merta.

“Dasar yang akan diperkenalkan ini memberi tumpuan kepada bidang inovasi, teknologi dan digital. Malah dalam lawatan kerja saya ke Korea Selatan dan Jepun baru-baru ini, mereka turut menyambut baik pelaksanaan dasar pelaburan baharu itu,” katanya.

Beliau berkata demikian kepada pemberita selepas solat tarawih bersama Perdana Menteri Tan Sri Muhyiddin Yassin di Masjid Jamek Al-Amaniah, Batu Caves dekat Gombak, di sini malam Isnin lepas.

Mohamed Azmin berkata, dasar baharu itu juga adalah sejajar dengan garis panduan alam sekitar, sosial dan tadbir urus (ESG).

Mengenai pelaburan baharu syarikat gergasi teknologi global Microsoft di negara ini, beliau berkata ia adalah bukti bahawa pelabur asing masih yakin untuk melabur di Malaysia dan menjadi hab utama pelaburan mereka.

“Justeru itu, negara juga perlu bersedia untuk menyediakan dan mengetengahkan tenaga kerja dan bakat tempatan bagi memenuh  keperluan industri ini,” katanya.

Hari ini, negara menyaksikan kerjasama dengan syarikat itu dengan pelaburan asing berjumlah US$1 bilion (RM4 bilion) dalam tempoh lima tahun akan datang bagi penubuhan pusat data serantau yang pertama di Malaysia.

Pelaburan itu dijangka berupaya menjana pendapatan baharu kira-kira US$4.6 bilion (RM19 bilion) selain membantu mewujudkan 19,000 peluang pekerjaan termasuk 4,000 pekerjaan berkaitan teknologi maklumat untuk rakyat tempatan.

Ditanya mengenai tindakan ahli Parlimen pembangkang bercadang menghantar surat kedua kepada Yang di-Pertuan Agong Al-Sultan Abdullah Ri’ayatuddin Al-Mustafa Billah Shah esok, bagi memohon perkenan baginda menerima petisyen rayuan menamatkan darurat, Mohamed Azmin berkata pembangkang sepatutnya memanfaatkan Jawatankuasa Khas Bebas Darurat 2021 yang turut dianggotai pembangkang, sebagai saluran untuk berbuat demikian.

“Sepatutnya mereka (pembangkang) gunakan jawatankuasa khas ini yang tidak dipengaruhi oleh pihak Eksekutif dan jawatankuasa ini beri maklum balas terus kepada Yang di-Pertuan Agong,” katanya. – Bernama

See author's posts


24,000 peluang pekerjaan ditawarkan pada Karnival Kerjaya

KUALA LUMPUR: Sebanyak 24,300 peluang pekerjaan melibatkan 75 majikan ditawarkan melalui Karnival Kerjaya di program 100 Hari Aspirasi Keluarga Malaysia (AKM).

Program berkenaan berlangsung selama empat hari mulai semalam sehingga Ahad ini di Pusat Konvensyen Kuala Lumpur (KLCC) di sini.

Perdana Menteri Datuk Seri Ismail Sabri Yaakob berkata ia merupakan antara usaha kerajaan untuk merancakkan usaha mewujudkan peluang pekerjaan terutama kepada golongan belia, selaras dengan teras meningkatkan kesejahteraan rakyat.

Selain itu, beliau berkata di bawah inisiatif penawaran peluang pekerjaan dan penjanaan pendapatan kepada pelajar Institut Pengajian Tinggi (IPT), seramai 14,740 pelajar telah mendapat penempatan pekerjaan dan penjanaan pendapatan melalui Program GetHired@KPT di bawah Kementerian Pengajian Tinggi (KPT).

“Melalui portal MyFutureJobs, Kementerian Sumber Manusia, sebanyak 55,528 penempatan pekerjaan daripada pelbagai sektor telah dilaksanakan melalui portal ini,” katanya ketika berucap merasmikan program 100 Hari Aspirasi Keluarga Malaysia di sini, semalam.

Ismail Sabri berkata, bagi tempoh 1 September hingga 9 Disember, sejumlah 728,444 kekosongan telah didaftarkan di portal yang sama.

Kerajaan, katanya, telah menggariskan enam teras atau fokus utama dalam pencapaian 100 hari iaitu menstruktur semula ekonomi; menjamin keselamatan dan ketenteraman negara; meningkatkan kesejahteraan sosial; mempertingkatkan infrastruktur menyeluruh; memperkukuh penyatuan dalam acuan Keluarga Malaysia dan memperkasakan penyampaian perkhidmatan.

Perdana menteri berkata kerajaan sentiasa komited dalam menyediakan bantuan yang dapat memperkasakan kesejahteraan sosial Keluarga Malaysia.

Menurutnya peruntukan RM8.2 bilion melalui Bantuan Keluarga Malaysia (BKM) disalurkan kepada 9.6 juta penerima yang layak tanpa mengira latar belakang kaum secara berperingkat.

Beliau berkata Yayasan Keluarga Malaysia yang dilancar pada 23 Okt lepas adalah sebagai manifestasi kasih sayang untuk menjaga kebajikan, pendidikan dan masa depan anak-anak yang terkesan akibat COVID-19 dan bencana lain.

Pada majlis itu, perdana menteri turut menyampaikan sumbangan Yayasan Keluarga Malaysia kepada lapan penerima.

Beliau kemudiannya meluangkan masa melawat beberapa reruai kementerian termasuk Kementerian Perdagangan Antarabangsa dan Industri (MITI) dan Kementerian Kewangan. – Bernama

See author's posts


Tun Taib rasmi penutupan Pesta Benak Sri Aman 2022

TERIMA KASIH… Tun Pehin Sri Abdul Taib Mahmud menerima cenderamata daripada Datuk Francis Harden Hollis pada majlis penutupan Pesta Benak Sri Aman 2022 di Simanggang semalam.

SIMANGGANG: Yang di-Pertua Negeri, Tun Pehin Sri Abdul Taib Mahmud telah merasmikan Majlis Penutupan Pesta Benak Sri Aman 2022 bertempat di Astaka Regata, Taman Tebingan Sungai Batang Lupar dekat sini semalam.

Beliau tiba pada 12.12 tengah hari dan diiringi oleh Menteri Pelancongan, Industri Kreatif dan Seni Persembahan, Dato Sri Abdul Karim Rahman Hamzah serta Timbalan Menteri Pendidikan, Inovasi dan Pembangunan Bakat, Datuk Francis Harden Hollis.

Taib dilihat sempat berjabat tangan dengan pengunjung dengan kehadirannya di situ telah diserikan dengan persembahan paluan gendang Melayu dan persembahan Tarian Singa sebelum beliau diiringi ke Astaka Regata.

Dari astaka itu beliau bersama hadirin telah disajikan dengan saingan akhir acara Sakai 10 Lelaki bagi Pertandingan Regata bersempena dengan sambutan Pesta Benak Sri Aman 2022 sebelum Abdul Karim menyampaikan amanatnya pada majlis itu.

Selepas itu, Tun Taib telah menerima cenderamata daripada Harden sebelum majlis mengumum keberangkatan beliau dan rombongan ke Pameran Pembangunan di belakang astaka tersebut pada 1.00 petang.

Di situ beliau bersama rombongan telah bertindak mengunjungi beberapa booth pameran dan meninjau beberapa kaunter agensi kerajaan sambil sebelum mengakhiri lawatannya pada 1.20 petang.

Turut hadir Ahli Parlimen Batang Lupar, Dato Sri Rohani Abdul Karim, Ahli Dewan Undangan Negeri (ADUN) Bukit Begunan, Datuk Mong Dagang, Ahli Dewan Undangan Negeri (ADUN) Lingga, Dayang Norazah Awang Sohor, Residen Sri Aman, Sirai Daha dan Timbalannnya, Elvis Didit.

Terdahulu sambutan Pesta Benak Sri Aman 2022 ini telah dirasmikan oleh Premier Sarawak, Datuk Patinggi Tan Sri Abang Johari Tun Openg sekitar 10.30 pada Sabtu lepas.

Oleh VALENTINE NGUMBANG

See author's posts


Gagal bertahan, punca seri

GAGAL bertahan dengan baik selepas memiliki kelebihan satu gol adalah punca menyebabkan Sarawak United FC gagal meraih tiga mata penuh selepas hanya sekadar seri 1-1 menentang Johor Darul Ta’zim II (JDT II), malam semalam.

Ketua jurulatih Sarawak United, E Elavarasan berkata pasukannya mempunyai peluang yang cerah untuk memenangi perlawanan itu, selepas berjaya mengekalkan satu gol sepanjang 80 minit perlawanan.

Namun kegagalan barisan pemainnya bertahan untuk memuktamadkan tiga mata terlerai apabila JDT II berjaya bangkit untuk menyamakan kedudukan pada minit ke-84 sehingga tiupan wisel penamat dibunyikan, sekaligus meranapkan impian mereka bersaing dengan Negeri Sembilan FC untuk bergelar juara Liga Premier.

“Kita fokus untuk mendapatkan tiga mata. Bila kami dapat gol awal, kami sudah mula berhati-hati dan hanya menyerang apabila ada peluang.

“Dengan cara ini, biasanya kami akan mendapat satu lagi gol atau akan menamatkan perlawanan dengan keputusan 1-0.

“Tetapi di babak kedua JDTII telah mula membuat hantaran lintang bertalu-talu, walaupun kami ada peluang untuk menjaringkan gol, tetapi keputusannya akhirnya seri,” kata Elavarasan selepas perlawanan tersebut malam semalam.

Elavarasan berkata biarpun memperolehi keputusan seri 1-1 pada malam itu, namun beliau tetap berpuas hati dengan corak permainan pemainnya.

Dalam pada itu, beliau menyatakan Sarawak United mahu menumpukan persiapan untuk menghadapi aksi Kumpulan A saingan Piala Malaysia yang akan menyingkap tirainya hujung minggu ini.

Elavarasan menjelaskan saingan Piala Malaysia berbeza berbanding saingan liga dan ia lebih sukar memandangkan tiga pasukan dari Liga Super memiliki kelebihan masing-masing, walaupun pemain Sarawak United pernah beraksi di pentas liga elit domestik tapi mereka harus meningkatkan lagi usaha untuk bersaing.

“Saya akui kami akan berdepan pasukan hebat terutama Penang, KL City dan Sri Pahang tapi kami jangkakan Penang merupakan pencabar utama berdasarkan kredibiliti pasukan itu dalam saingan Liga Super malah dua lagi pasukan juga boleh mengundang kesukaran buat kami.

“Apapun tiga pasukan dalam Kumpulan A, semuanya berpengalaman dan ada kelebihan tersendiri dan kami yang baharu dalam kancah Piala Malaysia selepas agak lama Sarawak tidak beraksi dan ia penting kerana beri pendekatan kepada kami yang akan beraksi di Liga Super musim depan sama ada mampu menyaingi pasukan dari liga elit,” ujarnya.

Apapun, Elavarasan mengakui terpaksa melupakan khidmat penjaga gol, Mohd Sharbinee Allawee Ramli, Amer Saidin dan Badrul Affendy yang digantung beberapa perlawanan namun menganggap ia lumrah dalam permainan bola sepak dan perlu membuat persiapan lebih rapi untuk berdepan pasukan seperti Penang FC, KL City FC dan Sri Pahang FC.

Terdahulu, pada perlawanan yang berlangsung di Stadium Tan Sri Hassan Yunos Larkin, Sarawak United FC terlebih dahulu membuka tirai jaringan menerusi Ucha Agba seawal minit keempat namun JDT II bangkit menyamakan jaringan ketika aksi berbaki enam minit untuk ditamatkan oleh pemain gantian, Stuart Wilkin.

Oleh ADI SAFARMAN

See author's posts


426 atlet SMK Marudi berentap

PERASMIAN… Pengetua SMK Marudi, Effendi Panglima mengiringi Yang Dipertua Persatuan Ibu Bapa dan Guru,Blalang Atom menyalakan obor kejohanan pada Kejohanan Olahraga ke-58 SMK Marudi 2022 di Kompleks Sukan Marudi.

SERAMAI 426 atlet daripada 995 pelajar Sekolah Menengah Kebangsaan (SMK)  Marudi menyertai Kejohanan Olahraga ke-58 berjalan lancar yang diadakan di Kompleks Sukan Marudi, baru-baru ini.

Kejohanan olahraga tersebut turut dikawal selia 81 pendidik yang bertugas sebagai pegawai teknikal dan pengurus kejohanan dan dibantu lebih 200 pelajar lain sebagai pembantu kejohanan bagi memastikan kelancaran program berkenaan.

Pengetua SMK Marudi, Effendi Panglima berkata, kejohanan itu berjalan lancar atas komitmen semua guru, para pelajar dan juga ibu bapa yang hadir.

Ujarnya, kehadiran ibu bapa, para ketua masyarakat dan juga rakan dari jabatan lain merupakan sokongan kepada pihak sekolah sebagai penglibatan dan jalinan komunti untuk sekolah.

Melalui kejohanan berkenaan, ia bukan sahaja dapat mencungkil bakat baharu yang perlu digilap, malah boleh menjadi wakil sekolah untuk pertandingan di peringkat bahagian nanti.

“Sukan ini bukan sahaja untuk kesihatan, tetapi ia juga sebahagian falsafah pendidikan Negara untuk kemenjadian pelajar yang holistik di samping kemenjadian akadamik dan juga sahsiah,” katanya pada perasmian dan penangguhan Kejohanan Olahraga ke-58 SMK Marudi 2022 di Marudi.

Dalam pada itu, pihak sekolah juga menitikberatkan kemenjadian murid dalam bidang kokurikulm dan sukan yang mana melalui kejohanan sukan ini ia juga dapat memupuk semangat perpaduan dan kerjasama yang erat murid, guru dan masyarakat.

Malah, sukan merupakan satu flatform bagi pelajar baik menimba pengetahuan dalam bidang penganjuran majlis, merancang, melaksana dan seterusnya menilai program yang dilaksanakan.

“Saya berharap sepanjang kejohanan ini, ia dapat digarapkan dalam kehidupan dan juga memberi peluang kepada para pelajar untuk menerima pendidikan luar yang akan berguna kepada mereka apabila meninggalkan alam persekolahan,” tambahnya.

Ujar beliau, semangat perjuangan anak-anak untuk mencapai kesempurnaan dalam melakukan sesuatu itu perlu di bawa ke dalam bidang akademik iaitu sentiasa bersemangat bagi mencapai kejayaan yang lebih tinggi.

See author's posts


PENYEMPADANAN KEHENDAK DAN KEPERLUAN

KALAU hendak seribu daya, tak hendak seribu dalih.  Demikian bunyi peribahasa lama yang membawa maksud jika kita hendak melakukan sesuatu, kita akan menyempurnakannya dengan sedaya upaya kita dan andai sebaliknya, pelbagai alasan akan diberikan.  Sikap sedemikian berupa sebahagian daripada ‘pembawaan’ yang ditampilkan kebanyakan, malah keseluruhan, dalam kalangan manusia.  Sikap yang secara tidak langsung menyerlahkan sifat mementingkan diri yang tidak dapat dikikis, selagi bergelar manusia.

Tidak mengira sama ada apa-apa yang dikehendaki itu bersifat positif mahupun negatif, seluruh keupayaan akan ditumpukan kepada usaha pencapaiannya atau pemilikannya.  Namun, sekiranya tidak memenuhi kehendak atau yang bukan diingini, pelbagai alasan akan diberikan sebagai unsur eskapisme. Sikap yang sedemikian ada pro dan kontranya.  Dalam konteks pengilmuan misalnya, usaha ke arah keinginan mengecapi kejayaan berupa sikap yang wajar diterapkan.  Pun demikian halnya dalam ranah pekerjaan.  Namun demikian, perlu diwajarkan kaedah pemerolehannya.  Bukan lewat kaedah sama ada penipuan seperti meniru dan sebagainya, mahupun lewat kaedah pelobian serta politik yang kurang sihat, akan tetapi berusaha dengan membuat rujukan atau kajian mendalam serta menunjukkan prestasi kerja yang cemerlang di samping sikap kebertanggungjawaban serta integriti yang tinggi.

Secara holistiknya, pemenuhan kehendak seseorang tiada batasannya.  Kehendak yang menerbitkan rangsangan yang luar biasa, sehingga sanggup melakukan tindakan yang lari daripada kemurnian nilai norma kehidupan.  Sebagai contoh, kehendak untuk memperoleh keuntungan yang berlipat ganda dalam perniagaan, mampu mendorong seseorang untuk melakukan penipuan dari segi timbangan dan sukatan.  Malah, dalam situasi tertentu melakukan pencatutan harga.  Amalan yang sememangnya mendatangkan keuntungan kepada peniaga khususnya, akan tetapi menimbulkan ‘kesengsaraan’ kepada pembeli dan pengguna.  Wajarkah amalan sedemikian dibudayakan?  Jawapannya sudah pasti tidak.

Melihat dari situasi sebegini, hal yang ‘menyerap’ dalam pemikiran penulis adalah, kecetekan pemikiran untuk membuat pemisahan dari segi pengertian aspek kehendak dan keperluan.  Hal yang, sama ada sering disalahmengertikan, mahupun sengaja tidak ingin dimengertikan.  Lantaran, kehendak dan keperluan dirangkum dalam persempadanan wilayah yang sama.  Dalam erti kata yang lain, kehendak dan keperluan ditafsirkan sebagai membawa maksud yang sama.  Kehendak itu keperluan, dan keperluan itu kehendak.  Dua konsep yang jelas berbeza akan tetapi ‘sengaja’ ditafsirkan sebagai membawa maksud yang sama.

Apakah yang dimaksudkan dengan ‘kehendak’ dan apa pulakah yang dimaksudkan dengan ‘keperluan’?  Kata kehendak, terbit daripada kata akar ‘hendak’ atau ‘hendakkan’ yang menurut Kamus Dewan edisi keempat, ditafsirkan sebagai  ‘berhasrat akan, ingin akan (mempunyai, mendapat, mengambil dan lain-lain); akan, bermaksud akan, mahu; dan akan.  Dalam onteks makalah ini maksud terdahulu lebih persis.  Manakala perkataan ‘keperluan’ terbit daripada kata ‘perlu’ yang ditakrifkan sebagai, pertamanya, keharusan (yang tidak dapat dielakkan), kemestian; keduanya, ‘menjadi kemestian 9untuk mendapatkan sesuatu), harus, terpaksa; manakala maksud ketiganya adalah ‘harus ada (diperoleh), berguna, mustahak, penting; sementara takrif keempatnya adalah ‘sangat menghendaki (akan), berhajat (akan)’.  Takrifan kelimanya adalah ‘sesuatu yang dikehendaki (dipentingkan), hajat, kepentingan; dan takrif keenam pula adalah ‘untuk, bagi, buat, guna’.

Andai dilihat seimbas lalu, sememangnya antara tafsiran yang terakam, terdapat kesamaan dalam konteks penggunaan tertentu.  Namun, melihat dari segi wajaran dengan menumpukan laras pandangan terhadap unsur ‘keharusan’, terdapat persempadanan yang agak jelas.  Apabila seseorang berkehendakkan sesuatu, tidak bermakna bahawa apa-apa yang dikehendaki atau diinginkan berkenaan berupa sesuatu yang menjadi kemestian atau dengan kata lain, tidak boleh tidak dimiliki.  Sebagai contoh, keinginan memiliki sebuah kereta mewah bukan berupa keperluan yang mendesak.  Tanpa kereta berkenaan, tidak bermakna kegiatan dalam kehidupan akan terhenati.  Pemilikannya bergantung pada kemampuan kewangan.

Berbeza dengan keperluan untuk makan dan minum, hal sedemikian berupa tuntutan yang peru ditunaikan bagi meneruskan kelangsungan kehidupan, atau dalam erti kata lain, makan atau minum untuk hidup dan bukan hidup untuk makan.  Kenyataan yang sering didengari.  Demikian juga halnya dengan keperluan untuk bekerja demi memperoleh pendapatan demi kelangsungan hidup.  Pendapatan yang diperoleh digunakan untuk membeli makanan, membayar perkhidmatan yang diberikan dan seumpamanya.  Sama ada pendapatan itu mencukupi atau tidak, hal sedemikian itu bergantung pula pada tanggungan atau cara hidup.  Pada kelazimannya, sekiranya pendapatn berkenaan tidak mencukupi, hal berkenaan akan menerbitkan keinginan untuk mendapatkan pendapatan yang lebih.  Dalam situasi sebegini, kaedah untuk mendapatkannya terserah pada pilihan yang dibuat, sama ada secara sah atau sebaliknya.  Cara yang sah seperti mendapatkan pekerjaan sampingan seperti berniaga pada sebelah malamnya, ataupun melakukan salah laku seperti menyamun atau merompak, yang jelas berupa perbuatan jenayah yang tidak dianjurkan.

Perlu juga diambil perhatian bahawa dalam situasi tertentu, untuk memenuhi keperluan, memerlukan keinginan ditunaikan.  Misalnya keinginan untuk memiliki sebuah rumah, berupa keperluan untuk menjadi tempat perteduhan atau kediaman bagi diri dan tanggungan.  Hal yang sedemikian bergerak ‘selari’, dengan erti kata lain, kedua-duanya wajar dipenuhi.  Namun penzahiran berkenaan, tidak seharusnya dijadikan sebagai alasan untuk memilih kaedah yang bertentangan dengan nilai murni kehidupan.  Sebagai contoh, merasuah, menipu dan seumpamanya.  Kaedah tidak seharusnya dijadikan sebagai unsur pewajaran untuk mencapai matlamat atau dalam bahasa Inggerisnya the ends justify the means.

Lantaran, perlunya dilakukan persempadanan antara kehendak dan keperluan.  Hal ini dikatakan sedemikian kerana, dengan wujudnya persempadanan sedemikian, akan terbit kesedaran dalam pengawalan diri. Penentuan akan aspek kehendak dan keperluan mampu menentukan cara seseorang bertindak.  Dalam konteks senario yang berlaku ketika ini, hal yang sedemikian kian jelas terpamer.  Tuntutan-tuntutan yang diluahkan tidak lagi berdasarkan pelarasan pandangan kepada keperluan akan tetapi lebih dipengaruhi oleh desakan memenuhi agenda-agenda golongan atau kumpulan tertentu.  Pemenuhan kehendak lewat ‘penyemarakan’ emosi yang dicetuskan melalui sogokan hasutan berdasarkan fakta yang diputarbelitkan.

Situasi yang dinyatakan amat ketara semasa masyarakat ‘terhimpit’ serta ‘terdesak’ akibat musibah pandemik Covid-19.  Sebagai contoh, gesaan ‘keperluan’ menukar pucuk kepimpinan kerana gagal menangani situasi musibah yang ‘diturunkan’.  Gesaan oleh pihak berkepentingan untuk semata-mata memenuhi ‘kehendak’ mereka berkuasa.  Andai diteliti secara mendalam, gesaan sedemikian bukan berupa ‘keperluan’.  Adakah dengan pertukaran pucuk kepimpinan berkenaan,musibah berkenaan akan lenyap?  Adakah juga hal yang sedemikian itu berupa jaminan bahawa ‘keperluan’ untuk memenuhi tuntutan kehidupan akan berterusan?  Soalan yang sememangnya memerlukan penelitian yang mendalam.  Terpulang kepada diri masing-masing untuk menyantuni persoalan berkenaan lewat sisi pandangan yang berbeza.  Namun hakikatnya, tidak wujud ‘keperluan’ yang mendesak dalam konteks berkenaan disebabkan tidak wujudnya unsur kepastian.  Makan untuk hidup, memang jelas unsur kemestiannya, namun apa-apa yang diidamkan (diinginkan), tidak menjamin seseorang akan terus hidup.

Tuntasnya, dalam apa-apa tindakan, penaakulan mendalam akan aspek kehendak atau keinginan berbanding keperluan.  Fikirkanlah sedalam-dalamnya.

Lindungi diri, lindungi bangsa, lindungi negara!

See author's posts


24 PATI, seorang tekong warga tempatan ditahan

KUALA LUMPUR: Pasukan Rejimen ke-61 Artileri Diraja (61 RAD) menahan 24 pendatang tanpa izin (PATI) warga Indonesia selain seorang tekong warga tempatan dalam satu operasi di kawasan Tanjung Ayam,Sungai Rengit, Johor, malam Khamis lepas.

Markas Divisyen Ketiga Infantri Malaysia, Kem Terendak Melaka dalam kenyataan berkata, kesemua  ditahan ketika dalam perancangan pulang ke Indonesia semasa pasukan itu mengadakan rondaan keselamatan sekitar jam 10.30 malam.

“Menerusi maklumat dari anggota petugas Polis Marin, Polis Diraja Malaysia (PDRM) berkenaan pergerakan mereka, kumpulan anggota 61 RAD diketuai Kapten Amirul Zubir Mohammad Naim telah bergegas ke tempat itu.

“Seramai 21 lelaki serta tiga wanita warga Indonesia telah ditahan ketika cuba balik ke negara asal bersama seorang tekong lelaki warga tempatan yang berperanan membawa mereka,” menurut kenyataan itu.

Sebuah kenderaan jenis Hyundai Starex dipercayai digunakan bagi membawa kesemua pendatang tanpa izin berkenaan turut dirampas dalam Op Merpati 1, di sektor Briged Ketujuh Infantri Malaysia (7 Briged) itu.

Kenyataan itu berkata, kesemua tangkapan dibawa ke Balai Polis Bandar Penawar bagi tindakan susulan selain diarah menjalani pemeriksaan saringan Covid-19 di Klinik Kesihatan Bandar Penawar pada pagi semalam. – Bernama

See author's posts